title: William Powell

text:
Vuonna 1945 Powellilta ilmestyi viides "Pettävä varjo"-elokuva, "Pettävä varjo voittaa pelin". Myrna Loy palasi Noran rooliin; se oli jo kahdestoista heidän yhteinen elokuvansa. Elokuussa sai ensi-iltansa musikaali "Ziegfeldin tähtirevyy", joka oli jatko-osa vuonna 1936 ilmestyneelle "Ziegfeld, naisten kuninkaalle". Jatko-osaa oli suunniteltu "Ziegfeld, naisten kuninkaalle" jo vuodesta 1939. 3,2 miljoonan dollarin budjetilla tehty Technicolor-musikaali tuotti yli 5,3 miljoonaa dollaria. Elokuva oli niin sanottu "all-star"-elokuva, jossa näytteli useita suuria tähtiä, kuten Fred Astaire, Lucille Ball, Judy Garland, Gene Kelly ja Kathryn Grayson. Elokuvan ohjasi seitsemän eri ohjaajaa. Vuonna 1946 Powell näytteli musikaalidraamassa "The Hoodlum Saint" Esther Williamsin ja Angela Lansburyn kanssa. Hän samana vuonna myös esiintyi Frank Morganin omassa elokuvassa, "The Great Morgan".
Vuosi 1947 oli Powellille taas menestykäs. Powell sai hänen kolmannen ja viimeisen Oscar-ehdokkuutensa parhaasta miespääosasta komediaelokuvasta "Isä ja me", mutta ei taaskaan voittanut sitä. Hän hävisi sen Ronald Colmanille, joka voitti sen roolistaan elokuvassa "Kaksoiselämää". Hän ja Colman olivat olleet ystäviä 20-luvulta saakka. "Isä ja me" -elokuvassa näyttelivät myös Irene Dunne naispääosassa ja sivuroolissa Elizabeth Taylor. "Isä ja me" oli Warner Brothersin vuoden 1947 menestynein elokuva ja yksi suurimmista kassamagneeteista sinä vuonna. Elokuva perustuu amerikkalaisen kirjailijan Clarence Dayn (1874–1935) perhe-elämään. Day itse kirjoitti kirjan "Life with Father", joka ilmestyi hänen kuolinvuonnaan. Alun perin mykkäelokuvan naistähti Mary Pickfordin piti aluksi tulla Dunnen rooliin tehdäkseen ison comebackinsa elokuviin (Pickford oli lopettanut elokuvauransa vuonna 1933), mutta rooli meni Dunnelle, koska hänen viimeisimmät elokuvat olivat olleet floppeja. Samana vuonna "Isä ja me" -näytelmäversio suljettiin Broadwaylla 3224 esityksen jälkeen, jota oli esitetty vuodesta 1939. Vuonna 1947 ilmestyi myös kuudes ja viimeinen "Pettävä varjo" -elokuva, "Pettävän varjon laulu", joka oli jo kolmastoista hänen ja Loyn yhteistyö ja komediaelokuva "Senaattori oli tahditon", josta Powell voitti New York Film Critics Circle -palkinnon suorituksestaan. "Senaattori oli tahditon" oli myös Powellin ja Loyn viimeinen yhteinen elokuva. Loylla kuitenkin oli vain cameorooli elokuvassa, naispääosa oli Ella Rainesilla. Vuonna 1948 Powell näytteli Ann Blythin kanssa fantasiaelokuvassa "Mr. Peabody ja merenneito" ja vuonna 1949 Powellilta ilmestyi elokuvat "Vain yksi harha-askel" ja "Tanssi pimeässä", joiden jälkeen Powell piti pienen tauon elokuvista.


title: William Powell

text: Vuonna 1951 Powell teki MGM:lle pienen sivuroolin professorina antologiaelokuvassa "It’s a Big Country". Elokuvassa näyttelivät myös muita useita suuria tähtiä, kuten Ethel Barrymore, Gary Cooper, Van Johnson ja Gene Kelly. Seuraavana vuonna hän otti pääosan Universalin b-luokan seikkailu- ja lännenelokuvasta "Kadonneen laakson aarre", jossa hänellä vastanäyttelijänä oli Julie Adams. Vuonna 1953 Powell teki viimeisen MGM-elokuvansa romanttisessa draamassa "Tyttö jolla oli kaikkea", jossa hänellä oli sivurooli Elizabeth Taylorin näyttelemän Jean Latimerin isänä. Samana vuonna hän teki 20th Century Foxille menestyksellisen sivuroolin J. D. Hanleynä komediaelokuvassa "Kuinka miljonääri naidaan", jossa hänellä oli vastanäyttelijöinä kolme suurta naistähteä Marilyn Monroe, Betty Grable ja Lauren Bacall. "Kuinka miljonääri naidaan" ohjasi Jean Negulesco ja oli kaikkien aikojen ensimmäinen CinemaScope-elokuva. Elokuva oli yksi suurimpia kassa- ja arvostelumenestyksiä ja sai Oscar-ehdokkuuden.


title: William Powell

text:
Powell piti jälleen vuoden tauon elokuvista. Hän päätti tehdä vielä yhden elokuvan Warner Brosille ennen eläkkeelle siirtymistään. Hänen viimeiseksi elokuvaksi jäi draamakomedia "Yöloma paratiisisaarella", joka sai ensi-iltansa vuonna 1955. Hänellä oli yksi pääosista; muissa pääosissa oli Henry Fonda, James Cagney ja Jack Lemmon. Naispääosassa oli Betsy Palmer. "Yöloma paratiisisaarella" oli vuoden 1955 toiseksi menestynein elokuva The Walt Disney Companyn "Kaunotar ja Kulkurin" jälkeen tuottaen 21,2 miljoonaa dollaria Yhdysvalloissa. "Yöloma paratiisisaarella" sai kolme Oscar-ehdokkuutta, joista se voitti yhden; Jack Lemmon voitti suorituksestaan parhaan miessivuosan Oscar-palkinnon. Elokuva oli myös ehdolla myös parhaan elokuvan Oscar-palkintoon.
Elokuvan ensi-illan jälkeen heinäkuussa Powell jäi eläkkeelle 63-vuotiaana päättäen näin 44 vuotta kestäneen uransa. Powellilla oli kuvauksien aikana vaikeuksia muistaa enää vuorosanojaan, mitä ei ollut tapahtunut hänelle aikaisemmin. Tämä oli yksi syy siihen miksi "Yöloma paratiisisaarella" jäi hänen viimeiseksi näyttelijätyöksi. Koko uransa ajan hän pystyi näyttelemään mitä tahansa pääroolia niin komediassa, romantiikassa, trillerissä kuin draamassakin.


title: William Powell

text: William Powell oli elämänsä aikana kolme kertaa naimisissa. Vuonna 1915 Powell meni vihille ensimmäisen kerran teatterinäyttelijä Eileen Wilsonin (oikealta nimeltään Julia Mary Tierney, 1896–1942) kanssa, jonka kanssa Powell oli näytellytkin näytelmässä "Within the Law". He saivat yhden pojan, William David Powellin, joka syntyi 27. helmikuuta 1925. Pariskunta erosi sovinnollisissa merkeissä vuonna 1930 15 aviovuoden jälkeen. Heidän pojastaan William David Powellista tuli televisiokäsikirjoittaja ja -tuottaja.


title: William Powell

text:
Powell meni seuraavana vuonna vihille elokuvanäyttelijä Carole Lombardin (1908–1942) kanssa 26. kesäkuuta 1931. Avioliitto kesti vähän yli kaksi vuotta, kunnes heidän eronsa myönnettiin 16. elokuuta 1933. He erosivat sovinnollisissa merkeissä ja olivat läheisiä ystäviä aina Lombardin kuolemaan asti. He näyttelivät yhdessä kolme vuotta eronsa jälkeen komediaelokuvassa "Godfrey järjestää kaiken".
Powellilla oli läheinen parisuhde elokuvanäyttelijä Jean Harlow’n (1911–1937) kanssa, jonka hän tapasi loppukeväällä 1934. He alkoivat tapailla vuonna 1935. Julkisuudessa he kertoivat olevansa ”vain ystäviä”, vaikka kihlauksesta huhuttiin. Powell osti Harlow’lle 150-karaattisen safiirisormuksen 20 000 dollarilla jouluna 1936, mutta kyse ei ollut kihlauksesta. Heidän suhteensa päättyi pari vuotta myöhemmin Harlow’n ennenaikaiseen kuolemaan kesäkuussa 1937. Powell kustansi Harlow’n 30 000 dollaria maksaneet hautajaiset, jotka pidettiin 9. kesäkuuta. Harlow haudattiin Glendaleen, Kaliforniaan Forest Lawn Memorial Park -hautausmaalle Suureen mausoleumiin, "Sanctuary of Benedictioniin" vaaleanpunertavalla marmorilla päällystettyyn yksityishuoneeseen, jonka Powell osti 25 000 dollarilla. Harlow’lla oli käsissään oli yksi valkoinen gardenia ja viesti, johon Powell oli kirjoittanut: ”Hyvää yötä, rakkaimpani.” Samaan yksityishuoneeseen varattiin paikat myös Powellille ja Harlow’n äidille. Powell kuitenkin haudattiin muualle kuoltuaan. Monien vuosien ajan Powell piti huolen, että Harlow’n haudalla oli tuoreita kukkia.


title: William Powell

text:
Powellilla oli Harlow’n kuoleman aikaan kesken elokuva "Kaksoishäät" (1937) ja myöhemmin Powell päätti työnsä ja kuvaili elokuvan viimeistelyä ”erittäin vaikeissa olosuhteissa”. Myrna puolestaan oli Harlow’n kanssa hyviä ystäviä ja kertoi omaelämäkerrassaan, että ei pitänyt "Kaksoishäistä" Harlow’n kuoleman takia ja se oli ”syntipukki epätoivoon”.
Vuonna 1938 Powell taisteli häneltä diagnosoitua paksusuolen syöpää vastaan. Hän parantui syövästä puolen vuoden jälkeen kokeellisten hoitojen ansiosta. Hän ei paljastanut yleisölle moneen vuoteen, että oli sairastanut syöpää. Syövän aikana hänen agenttinsa kertoi yleisölle Powellin poissaolojen johtuvan silmävauriosta.


title: William Powell

text: Powell meni naimisiin kolmannen kerran elokuvanäyttelijä Diana Lewisin (1919–1997) kanssa 6. tammikuuta 1940. Pari oli tapaillut toisiaan vasta kolme viikkoa. Powell kutsui Lewisiä ”Mousieksi” eli hiirulaiseksi. He olivat naimisissa 44 vuotta aina Powellin kuolemaan saakka.


title: William Powell

text: William osti vuonna 1940 vanhemmilleen Hollywoodista asunnon, joka oli lähellä hänen omaansa, ja Horatiosta tuli Williamin liiketoimien manageri. Horatio-isä kuoli 17. tammikuuta 1941 75-vuotiaana ja Nettie-äiti 27. toukokuuta 1959 86-vuotiaana.


title: William Powell

text: Eläkkeelle jäätyään 63-vuotias Powell muutti Palm Springsiin Kaliforniaan. Powell esiintyi harvoin enää julkisuudessa eikä antanut haastatteluja, mutta hänen suosionsa säilyi vielä vuosikymmeniä.


title: William Powell

text: Studiopomot yrittivät vielä houkutella Powellia takaisin elokuviin hänen eläkevuosinaan ja tekemään "comebackin", mutta Powell kieltäytyi kaikista tarjouksista ja rooleista; hän oli onnellisempi eläkkeellä.


title: William Powell

text: Powellin ainoa poika William David Powell kärsi masennuksesta, hepatiitista ja munuaisongelmista, jotka pakottivat hänet lopettamaan kirjoittamisen. Hän teki itsemurhan 43-vuotiaana 13. maaliskuuta vuonna 1968 puukottamalla itseään kuolettavasti suihkussa. Isälleen, jonka kanssa hän oli erittäin läheinen, hän jätti 4-sivuisen jäähyväiskirjeen. Yleisölle paljastettiin kirjeen kaksi viimeistä lausetta, jotka kuuluivat: ""Things aren't so good here. I'm going where it's better."" (suom. ""Asiat eivät olleet hyvin täällä. Minä menen sinne, missä ne ovat paremmin.""). Hänet haudattiin Desert Memorial Parkiin, Cathedral Cityyn.


title: William Powell

text: Loppuvuosinaan Powellin terveys alkoi hiljalleen heiketä ja hänen joutui muuttamaan pois kotoaan Palm Springsin vanhainkotiin.


title: William Powell

text: William Powell kuoli nukkuessaan 91-vuotiaana sydämen vajaatoimintaan 5. maaliskuuta vuonna 1984 vanhainkodissa Palm Springsissä, Kaliforniassa. Hän oli jäänyt eläkkeelle vähän alle kolmekymmentä vuotta ennemmin. Powell tuhkattiin ja tuhkat haudattiin hänen poikansa viereen Desert Memorial Parkin hautausmaalle Cathedral Cityn kaupunkiin, Kaliforniaan, joka on Palm Springsin naapurikaupunki.


title: William Powell

text: Diana-leski ei mennyt enää Williamin kuoleman jälkeen naimisiin ja kuoltuaan 13 vuotta myöhemmin 77-vuotiaana vuonna 1997 hänet haudattiin Williamin ja hänen poikapuolensa viereen.


title: William Powell

text: Vaikka hänellä on sama sukunimi Dick Powellin, Eleanor Powellin ja Jane Powellin kanssa, he eivät kuitenkaan olleet keskenään mitään sukua.


title: William Powell

text: Akustisen kitaran muusikko Leo Kottke sävelsi instrumentaalisen laulun nimeltään "William Powell"; studioversio on Kottken vuoden 1989 albumissa "My Father's Face" ja liveversio on vuoden 1995 "Leo Kottke Live".


title: William Powell

text: Williamin ja Dianan mukaan on nimetty golf-palkinto nimeltään William and Mousie Powell Award, jota alettiin jakamaan vuodesta 1986. Diana oli golf-järjestö LPGA:n pitkäaikainen tukija ja kunniajäsen.


title: William Powell

text: Powell sai 8. helmikuuta vuonna 1960 elokuvaurastaan tähden Hollywood Walk of Famelle, Hollywoodiin osoitteeseen 1636 Vine Street. Hän on myös saanut 26. helmikuuta vuonna 1992 tähden Palm Springs Walk of Starsille, Palm Springsiin osoitteeseen 134 South Palm Canyon Drive. Diana-vaimo on myös saanut oman tähden samaan osoitteeseen vuonna 2000.


title: Tuomion Legioona

text: Tuomion Legioona on DC-animaatiouniversumissa esiintyvä kuvitteellinen organisaatio, jonka jäseniin kuuluu tunnetuimpia DC Comicsin superroistoja. Tuomion Legioona on esiintynyt Hanna-Barberan luomassa Superystävissä sekä 2000-luvun animaatiosarjassa Justice League Unlimited. Kummassakin sarjassa Tuomion Legioonaa on johtanut Lex Luthor, vaikka myöhemmässä Gorilla Grodd johti ryhmää ennen kuin Luthor otti sen johdettavakseen.


title: Tuomion Legioona

text: Sarjasta on tehty parodia, jota esitti Cartoon Network. Siinä Tehotytöt pelastavat Ihmenaisen ja Vesimiehen Tuomion Legioonalta.


title: Tuomion Legioona

text: Superystävät-sarjassa Tuomion Legioona vastustaa Superystäviä ja yrittää valloittaa maailman. Legioonan jäsenien ulkonäkö ja alkuperä on melkein samanlainen kuin sarjakuvissa. Viimeisessä jaksossa "History of doom" paljastuu Lex Luthorin, Gigantan ja Tuomion Legioonan ensimmäinen taistelu Superystäviä vastaan.


title: Tuomion Legioona

text: Justice League Unlimitedissa Tuomion Legioona oli Gorilla Groddin kokoama järjestö, jonka jäsenet maksoivat Groddille suojelusta, koska Oikeuden Puolustajiin oli liittynyt paljon eri sankareita ja rikolliset olisivat jääneet kiinni. Avain sai Lex Luthorin pakoon Groddin käskystä, jonka mukaan Luthorista olisi hyötyä Legioonassa, ja hän sai 25 % johtajuuden, mikä olisi tarpeeksi johtamaan kaikkia jäseniä kentällä, jos Grodd on määrännyt niin. Luthor ei aluksi suostunut, mutta Grodd sai tämän liittymään näytettyään hänelle Brainiacin osan, jonka avulla Brainiac voitaisiin herättää henkiin. Myöhemmin Luthor otti Tuomion Legioonan hallintaansa ja rakensi Legioonan linnoituksesta aluksen, jotta hän pääsisi Brainiacin tuhoutumispaikalle herättämään Brainiacin. Tala kuitenkin vapautti Groddin ja tämä sekä puolet Legioonasta hyökkäsivät Groddin kanssa Luthoria ja toista puolta Legioonaa vastaan. Luthorin puoli kuitenkin voitti ja Luthor heitti Groddin avaruuteen, Killer Frost jäädytti Groddin puolelle asettuneet ja Luthor yritti Talan avulla saada Brainiacin henkiin. Metron kuitenkin pysäytti ajan juuri ennen kuin Lelumies käynnisti koneen ja kertoi Luthorille tosista mahdollisista seurauksista. Luthor ei kuunnellut, ja Metron antoi ajan taas kulkea, ja Lelumies käynnisti koneen. Luthor oli menossa vastaanottamaan Brainiacin, mutta kone palauttikin Apokolipsin herran, Darkseidin entistäkin voimakkaampana. Darkseid lupasi Tuomion Legioonalle nopean kuoleman ja räjäytti tukikohdan, mutta Luthor ja muut selviytyivät, kun Sinestro ja Tähtisafiiri loivat voimakentän, joka suojasi heitä räjähdykseltä. New Genesiksen johtaja havaitsi Darkseidin paluun ja neuvoi Tuomion Legioonaa ottamaan yhteyttä Oikeuden Puolustajiin menemällä teleportista läpi, mutta Ilkeä Tähti kuitenkin tainnutti hänet ja Luthor ja muut menivät portista läpi. Darkseid pysäytti Apokolipsin sisällissodan Virman Vundebarrin, Kanton, Mantiksen ja Granny Goodnessin ja hänen Female Furiesin välillä. Darkseid johti Apokolipsin Maahan ja Oikeuden Puolustajat joutuivat liittoutumaan Tuomion Legioonan kanssa pysäyttääkseen Darkseidin ja Apokolipsin. Kun Teräsmies, Batman ja Lex Luthor taistelivat Darkseidia vastaan, Metron palasi ja vei Luthorin paikkaan, josta hän löytäisi voiman, jolla Darkseid voitaisiin voittaa. Luthor ja Darkseid katosivat, kun Darkseid viimeinkin löysi Anti-elämä tasapainottajan ja jakoi sen Luthorin kanssa. Muut Tuomion Legioonan jäsenet saivat 5 minuutin etumatkan Oikeuden Puolustajilta, kun Atomikallo kysyy palkkiota.


title: Tides (Leveragen albumi)

text: Tides on Leveragen esikoisalbumi, joka julkaistiin 9. elokuuta 2006. Levy ylsi parhaimmillaan Suomen virallisen albumilistan sijalle 27. Albumi on julkaistu Suomen lisäksi myös Japanissa. Samana vuonna julkaistiin single, joka sisälsi Tides -albumin kaksi kappaletta ”Fifteen Years” ja ”Marching to War”.


title: Tides (Leveragen albumi)

text: Kaikki kappaleet on säveltänyt ja sanoittanut Tuomas Heikkinen ellei toisin mainita.


title: Tides (Leveragen albumi)

text: Japanissa julkaistun version bonusraidat:


title: Kyösti Erämaa

text: Kyösti Erämaa (23. lokakuuta 1899 Parainen – 14. marraskuuta 1961) oli suomalainen näyttelijä.


title: Kyösti Erämaa

text: Ennen näyttelijänuraansa Kyösti Erämaa toimi painijana. Hän piti yllä fyysistä kuntoaan ja aloitti operettisankarina, muun muassa Koiton Näyttämöllä. Erämaa siirtyi myöhemmin Oulun Työväen Näyttämön leipiin, ja siirtyi sieltä Helsinkiin, missä näytteli kuolemaansa saakka. Hän oli Mikkelin teatterin johtajana vuosina 1948–1949.


title: Kyösti Erämaa

text: Kyösti Erämaa oli myös tunnettu elokuvanäyttelijänä. Hän näytteli noin kolmessakymmenessä filmiroolissa vuosien 1934–1960 aikana, lähinnä pieniä osia, kuten poliisin osa. Hänen tunnetuimpia rooleja oli muun muassa pääosa Aaprahammi Turkkana elokuvassa "Tukkijoella" (1937) sekä Ylitalon Urho elokuvassa "Unelma karjamajalla" (1940). Hän näytteli myös elokuvassa "Pekka ja Pätkä pahassa pulassa" (1955). Hänen viimeiseksi elokuvaroolikseen jäi pikkurooli elokuvassa "Isaskar Keturin ihmeelliset seikkailut" (1960).


title: Ronald Colman

text: Ronald Colman (9. helmikuuta 1891 Richmond, Englanti – 19. toukokuuta 1958 Santa Barbara, Kalifornia) oli englantilainen näyttelijä ja Oscar-voittaja.


title: Ronald Colman

text: Hän aloitti uransa jo 1910-luvun lopulla mykkäelokuvissa ja hän näytteli 1920-luvulla lukuisissa mykkäelokuvissa. Hänen uransa kulta-aikaa oli kuitenkin 1930- ja 1940-luku, jolloin ilmestyivät muun muassa elokuvat "Giljotiinin varjossa" ("A Tale for Two Cities", 1935), "Sininen kuu" ("Lost Horizon", 1937) ja "Kismet" (1944), jossa vastanäyttelijänä oli Marlene Dietrich, sekä "Kaksoiselämää" ("A Double Life", 1947) josta hän sai parhaan miespääosan Oscar-palkinnon. 1950-luvulla hän loi jonkin verran uraa televisiossa. Hän on saanut urastaan kaksi tähteä Hollywood Walk of Famelle, toisen elokuvista ja toisen televisiosta.


title: Ronald Colman

text: Ronald Colman oli elämänsä aikana kaksi kertaa naimisissa ja toisesta avioliitosta oli yksi lapsi. Hän kuoli keuhkoinfektioon 67-vuotiaana.


title: Live at Donington

text: Live at Donington on brittiläisen metallimusiikkia esittävän Iron Maidenin neljäs livealbumi. Albumi on nauhoitettu Monsters of Rock-festivaalitapahtumassa Englannin Castle Doningtonissa 22. syyskuuta vuonna 1992, ja albumi julkaistiin 8. maaliskuuta 1993. Albumi julkaistiin alun perin rajoitettuna painoksena, mutta yhtye julkaisi albumin remasteroituna painoksena vuonna 1998 muun tuotantonsa kanssa. "Live at Doningtonin" alkuperäistä painosta ei kuitenkaan julkaistu koskaan Pohjois-Amerikassa, minkä johdosta se on siellä edelleen hyvin harvinainen Iron Maiden-levytys.


title: Live at Donington

text: Iron Maidenin vuonna 1990 jättänyt kitaristi Adrian Smith nousi yhtyeen konsertin aikana lavalle muun yhtyeen seuraksi ensimmäistä kertaa eronsa jälkeen kappaleen "Running Free" ajaksi. Samainen esiintyminen jäi myös Smithin viimeiseksi yhtyeen kanssa seitsemään vuoteen, kunnes hän teki paluun yhtyeeseen vuonna 1999.


title: Live at Donington

text: Yhtye julkaisi esiintymisestään myös konserttivideon "Donington Live 1992".


title: Live at Donington

text: Levy 1


title: Live at Donington

text: Levy 2


title: Live at Donington

text: CD 1


title: Live at Donington

text: CD 2


title: Bob Forward

text: Robert Forward (s. 1958) on yhdysvaltalainen televisioanimaatiosarjojen käsikirjoittaja. Hän sai Leo Award ehdokkuuden vuonna 2005 elokuvasta Dragons: Fire & Ice.


title: Bob Forward

text: Hänet tunnettaan erityisesti käsikirjoittamistaan Marvelin animaatioista. Hän muun muassa käsikirjoitti eniten jaksoja Prätkähiiret -animaatioon, jotka olivat myös erittäin suosittuja jaksoja. Myös Forwardin sisko Eve Forward on televisioanimaatioiden käsikirjoittaja ja he käsikirjoittivatkin yhdessä muutamia jaksoja Prätkähiiret -animaatioon.


title: Bob Forward

text: Robert Forwardin isä on Robert L. Forward, jonka vuoksi hän käyttää usein nimenään Bob Forward, jottei häntä sekoitettaisi isäänsä.


title: Culpeper’s Orchard

text: Culpeper's Orchard oli tanskalainen progressiivinen ja psykedeelinen rock -yhtye 1960–1970-lukujen taitteessa.


title: Culpeper’s Orchard

text: Yhtye julkaisi 3 LP-levyä: "Culpeper’s Orchard" (Polydor 1970), "Second Sight" (Polydor 1972) ja "Going For A Song" (Polydor 1973). Nimellä "Culpeper" yhtye julkaisi levyn "All Dressed Up And Nowhere To Go" (Sonet 1977).


title: Culpeper’s Orchard

text: Yhtyeen alkuperäiset jäsenet olivat englantilainen Cy Nicklin (laulu, akustinen ja rytmikitara sekä lyömäsoittimet), Neils Henriksen (soolokitara, piano, laulu, cembalo), Michael Friss (basso, urut, huilu, lyömäsoittimet, "two-finger-piano"), Rodger Barker (rummut, lyömäsoittimet) ja Gary (hyvät vibat ja dartsit). Yhtye hajosi toisen, folkmusiikkiin keskittyneen levyn jälkeen, ja Nicklin hoiteli kolmannen levyn kantrityylillä.


title: Culpeper’s Orchard

text: Yhtyeen alkuperäinen musiikki oli psykedeelistä ja progressiivista rockia, jota voisi verrata aikansa suuriin yhtyeisiin, kuten Gentle Giant, Led Zeppelin, Jefferson Airplane, Cream jne. Varsinkin kitaristi Henriksen osasi hyvin ammattinsa. Ensilevy Culpeper's Orchard on alansa klassikko ja se on julkaistu myös CD:nä.


title: Culpeper’s Orchard

text: Yhtye esiintyi Ruisrockissa vuonna 1971 ja oli yksi pääesiintyjistä.


title: Svartsjön linna

text: Svartsjön linna () on linna Ekerön kunnassa Uplannin maakunnassa, Ruotsissa. Se sijaitsee Mälaren-järvellä, Färingsönin saarella Svartsjön kylässä.


title: Svartsjön linna

text: Svartsjössä on aikojen saatossa sijainnut useita kuninkaallisia rakennuksia. Keskiajalla siellä sijaitsi kivirakennus, jossa viettivät aikaansa useat merkittävät henkilöt, kuten herttuat Erik ja Valdemar vuonna 1310. Svartsjöstä tuli kuninkaankartano, kun kuningas Maunu Eerikinpoika otti sen haltuunsa vuonna 1345. Myöhemmin Kustaa Vaasa rakennutti vanhasta kivitalosta linnoitetun talon. Eerik XIV ja Juhana III laajennuttivat siitä rakennuksesta renessanssilinnan, jossa oli pyöreä sisäpiha. Linna valmistui vuonna 1580, mutta tuhoutui tulipalossa vuonna 1687. Linnan rakennusmateriaalit kuljetettiin Tukholmaan Tre Kronorin linnaa varten. Perustukset ovat kuitenkin edelleen näkyvissä nykyisestä linnasta vähän etelään päin.


title: Svartsjön linna

text: Nykyisen Svartsjön linnan keskiosan rakennutti kuningas Fredrik I vuosina 1734–1739. Se oli kuningatar Ulriika Eleonooran metsästyslinnana, sen suunnittelusta vastasi arkkitehti Carl Hårleman. Rokokoolinnan esikuvina olivat ranskalaiset linnat. 1770-luvulla leskikuningatar Loviisa Ulriikan asutettua linnaa sitä pidennettiin molemmilta sivuilta arkkitehti Carl Fredrik Adelcrantzin suunnitelmien pohjalta.


title: Svartsjön linna

text: Loviisa Ulrikan kuoltua vuonna 1782 linna sai rappeutua yli sadan vuoden ajan. Vuonna 1891 linna muutettiin vankilaksi, jona se lakkasi toimimasta vuonna 1966. Linnassa oli yli 300 peltiseinäistä ja kalteriovista vankiselliä, mutta vankilasisustus otettiin pois 1970-luvulla. Vuosina 1994–2002 Ruotsin valtio entisöi linnaa arkkitehtitoimisto Tallius Myhrmanin johdolla. Entisöintityöt maksoivat noin 36 miljoonaa Ruotsin kruunua. Restaurointitöiden aikana linna sai takaisin sen vaalean keltaisen värin, joka sillä oli uutena rakennuksena 1730-luvulla. Myös yksi vankiselleistä rekonstruoitiin muistuttamaan siitä aikakaudesta linnan historiassa.


title: Madrugada

text: Madrugada on norjalainen rockyhtye. Se perustettiin Stokmarknesissa vuonna 1995.


title: Madrugada

text: Madrugadan ensimmäinen albumi "Industrial Silence" ilmestyi vuonna 1999. Neljännen studioalbumin, "The Deep Endin" äänitykset saatiin päätökseen loppuvuodesta 2004, ja levy julkaistiin Norjassa 28. helmikuuta 2005, muualla Euroopassa 31. maaliskuuta sekä lopulta Yhdysvalloissa 11. huhtikuuta.


title: Madrugada

text: Madrugadan ensimmäinen ja tähän mennessä ainoa livelevy "Live at Tralfamadore" julkaistiin vuonna 2005. Yhtye voitti saman vuoden lopussa "Spellemannprisenin" kolmessa eri kategoriassa.


title: Madrugada

text: Madrugadan aktiiviset jäsenet ovat laulaja Sivert Høyem ja basisti Frode Jacobsen. Aiempiin jäseniin lukeutuvat rumpalit Jon Lauvland Pettersen ja Simen Vangen sekä kosketinsoittaja Mikael Lindqvist. Kitaristi Robert Burås löydettiin kuolleena kotoaan Oslosta 12. heinäkuuta 2007. Hän oli 31-vuotias; tapaukseen ei liittynyt "epäilyttäviä olosuhteita". Kitaristi oli kuulunut yhtyeen vakituiseen kokoonpanoon kuolemaansa saakka.


title: Madrugada

text: Madrugadan jäsenillä on ollut myös muita projekteja. Høyem on julkaissut kaksi sooloalbumia, ja Burås julkaisi My Midnight Creeps -yhtyeen kanssa kaksi albumia vuosina 2005 ja 2007. Madrugadan seuraavan studioalbumin ilmestymisajankohta ei ole tiedossa.


title: Madrugada

text: Uusin albumi on ilmestynyt Norjassa tammikuussa 2008. Albumin nimi on Madrugada ja tuli hyvin suosituksi heti ilmestymisen jälkeen Norjassa.


title: Madrugada

text: Kokoelma-albumi tuli myyntiin joulukuussa 2010 nimellä The Best Of Madrugada. Tupla-cd sisältää 27 Madrugada-klassikkoa mukanaan myös ennenjulkaisematon All This Wanting To Be Free.


title: Sivert Høyem

text: Sivert Høyem (s. 22. tammikuuta 1976 Sortland) on norjalainen rocklaulaja.


title: Sivert Høyem

text: Høyem tuli tunnetuksi Madrugada-yhtyeestä. Hän on ollut mukana sen toiminnassa alusta alkaen. Yhtyeen debyyttialbumi ilmestyi vuonna 1999, ja se on tehnyt myös kansainvälisen läpimurtonsa.


title: Sivert Høyem

text: Høyem on julkaissut sooloartistina albumit "Ladies and Gentlemen of the Opposition" (2004) ja "Exiles" (2006). Hän on kiertänyt myös Sivert Høyem and the Volunteers -yhtyeensä kanssa.


title: Robert Burås

text: Robert Solli Burås (12. elokuuta 1975 – 12. heinäkuuta 2007) oli norjalainen kitaristi ja lauluntekijä. Hän tuli alun perin tunnetuksi yhtyeestä Madrugada, joka julkaisi ensialbuminsa vuonna 1999.


title: Robert Burås

text: Burås kuului vuonna 2005 My Midnight Creeps -nimisen yhtyeen perustajajäseniin. Hän oli mukana yhtyeen albumeilla "My Midnight Creeps" (2005) ja "Histamin" (2007).


title: Robert Burås

text: Burås löydettiin kuolleena kotoaan Oslosta heinäkuussa 2007. Tapaukseen ei poliisin mukaan liittynyt epäilyttäviä olosuhteita.


title: Bengt Pohjanen

text: Bengt Pohjanen (s. 1944 Kassan kylä, Pajalan kunta) on kolmikielinen kirjailija, joka kirjoittaa ruotsiksi, suomeksi ja meänkielellä. Hän on koulutukseltaan filosofian tohtori ja teologian kandidaatti. Hän väitteli tohtoriksi 1979 Tukholman yliopistossa. Väitöskirja käsitteli suomalaisen kirjailijan, Antti Hyryn tuotantoa. Pohjanen on Oulun yliopiston kunniatohtori.


title: Bengt Pohjanen

text: Pohjanen on kirjoittanut romaaneja, runoja, näytelmiä ja televisiodokumentteja. Monet teoksista käsittelevät pohjoisen uskonnollisuutta: ne kertovat Lars Levi Lestadiuksesta ja Korpela-liikkeestä. Pohjanen on aktiivinen meänkielen puolesta puhuja. Hän on myös toinen Meänmaan lipun suunnittelijoista.


title: Bengt Pohjanen

text:
Bengt Pohjanen on meänkielisissä teoksissaan kehittänyt meänkieltä kirjakieleksi. Hänen 1985 julkaistu romaaninsa, Lyykeri, on ensimmäinen meänkielinen romaani. Pohjasen meänkielinen näytelmä Kuutot, 1987, oli ensimmäinen meänkielinen näytelmä, joka myös rakensi perustaa Tornionlaakson Teatterin tulevaisuudelle.
Unohtaa ei myöskään sovi Pohjasen meänkielelle kääntämää Uutta Testamenttia. Pohjanen on kirjoittanut Joppausoopperan, jota esitettiin yhden kesän Pellossa (2004) ja yhden kesän Övertorneålla (2005). Hän on myös kirjoittanut Laestadiusoopperan, jota esitettiin Pajalassa kesinä 2007 ja 2008. Trilogian kolmas osa Sotaooppera esitettiin Haaparannalla kesällä 2009.


title: Bengt Pohjanen

text: Pohjanen on kääntänyt suomalaista kirjallisuutta, mm. Antti Tuurin teoksia.


title: Bengt Pohjanen

text: Bengt Pohjasella on oma säätiö, josta hän jakaa palkintoja mm. kirjallisuuspalkintoja, meänmaan vanhin ja meänmaan kuopus.


title: Puolilammas

text: Puolilammas eli baraali ("Pseudois nayaur") on vuohieläimiin kuuluva sorkkaeläin, joka asuu Himalajalla Nepalissa, Kiinassa, Pakistanissa ja Intiassa.


title: Puolilammas

text: Ulkonäöltään puolilammas muistuttaa enemmän vuohta kuin lammasta. Puolilammasurosten sarvet ovat vahvat ja poikkileikkaukseltaan pyöreät. Sarvet kaartuvat kärkeä kohden ja ne kasvavat yli 80 senttimetrin mittaisiksi. Naarailla sarvet ovat lyhyet ja suorat. Pituudeltaan puolilampaat ovat noin 150 senttimetriä ja säkäkorkeudeltaan noin 90 senttimetriä. Urospuoliset yksilöt voivat painaa jopa 80 kilogrammaa.


title: Puolilammas

text: Puolilampaita tavataan Himalajalla sekä muilla Tiibetin, Xinjiangin ja Sisä-Mongolian vuoristoalueilla 3000 ja 5000 metrin välissä. Satunnaisesti yksilöt saattavat nousta jopa 6500 metriin. Ylänköalueilla puolilampaat laiduntavat alppikasvillisuutta. Vaaran uhatessa laji pakenee vikkelästi jyrkillä rinteillä, joilla petoeläimet eivät pysty seuraamaan.


title: Puolilammas

text: Naaraat ja nuoret eläimet muodostavat 5–15 yksilön laumoja. Lisääntymiskauden ulkopuolella koiraat elävät yleensä yksin. Lisääntymisaikana koiraat taistelevat kiivaasti toisia koiraita vastaan lauman hallinnasta.


title: Ulrika Eleonoran kirkko (Helsinki)

text: Ulriika Eleonooran kirkko oli Helsingin Raatihuoneentorilla eli nykyisellä Senaatintorilla sijainnut, Ruotsin kuningatar Ulriika Eleonoora vanhemman mukaan nimetty kirkkorakennus. Se rakennettiin vuosina 1724–1727 rakennusmestari Anders Hackenbergin johdolla, ja järjestyksessään se oli kolmas kirkko aukiolla. Rakennusmateriaalina käytettiin puuta ja kirkko maalattiin punamullalla. Muodoltaan kirkko oli tasavartinen ristikirkko, johon liittyi korkeahko torni.


title: Ulrika Eleonoran kirkko (Helsinki)

text: Noin sadan vuoden ikään ehtinyt kirkkorakennus sai purkutuomion Helsingin tultua Suomen suuriruhtinaskunnan pääkaupungiksi. Purkamisesta päätettiin lopullisesti vuonna 1827. Kirkko sai väistyä monien muiden rakennusten tavoin uuden pääkaupungin uljaan Senaatintorin monumentaalirakennusten tieltä. Kirkon hirret huutokaupattiin ja sen esineistöä sekä myytiin että vietiin Vanhaan kirkkoon. Nykyisin esineistö kuuluu Helsingin kaupunginmuseolle ja on näytteillä Sederholmin talossa.


title: Ulrika Eleonoran kirkko (Helsinki)

text: Kirkon vanhojen kellojen kumahtelua voi nykyisin kuunnella Helsingin tuomiokirkon kirkkosalissa. Vuonna 1937 Senaatintorille sijoitettiin kirkon muistomedaljonki, jonka suunnitteli Gunnar Finne. Helsingin kaupunki rakennutti Senaatintorille lumisen jäljitelmän kirkosta vuosina 1997 ja 2000..


title: Ulrika Eleonoran kirkko (Helsinki)

text: Kirkon lattian ääriviivat on nykyään merkitty Senaatintorin kiveykseen.


title: Tunku Abdul Rahman

text: Tunku Abdul Rahman (8. helmikuuta 1903 – 6. joulukuuta 1990) oli Malesian ensimmäinen pääministeri, 24. Kedahin sulttaani.


title: Tunku Abdul Rahman

text: Abdul Rahman opiskeli oikeustiedettä Lontoossa ja Oxfordin yliopistossa. Hän oli maan johdossa nimikkeellä "chief minister" jo ennen sen itsenäistymistä, vuodesta 1955, ja itsenäistymisen jälkeen 1957 hänestä tuli pääministeri. Suositun Alliance-puolueensa tuella hän keskittyi kansan hyvinvoinnin lisäämiseen armeijan vahvistamisen sijasta. Hän loi itsestään mielellään kuvaa Malesian liittovaltion (Malaija, Singapore, Sarawak, Brunei, Pohjois-Borneo) luojana vuonna 1963, mutta asia oli ollut vireillä kauan ja riippui muun muassa Britannian suopeasta suhtautumisesta.


title: Tunku Abdul Rahman

text: Maan sisäisen kriisin vuoksi hän erosi virasta 1971.


title: Tunku Abdul Rahman

text: "Tunku" on malesialainen ylhäistä sukua osoittava arvonimi.


title: Larry Kusche

text: Larry Kusche (oik. Lawrence David Kusche, s. 1. marraskuuta 1940) on tunnettu väitetyn Bermudan kolmion laivojen ja lentokoneiden katoamisten epäilijä. Hän on toiminut muun muassa lentäjänä ja kirjastonhoitajana.


title: Larry Kusche

text: Kusche kiinnostui Bermudan kolmiosta, kun kirjastonhoitajana joutui tekemisiin monien kolmiota koskevien kyselyjen kanssa. Kun Kusche alkoi tutkia Bermudan kolmiota ensimmäistä kirjaansa varten, hän uskoi katoamisten olevan arvoituksellisia, mutta saatuaan tietoa luotettavista lähteistä muutti kantaansa. Useimmat katoamiset tapahtuivat myrskyjen aikaan tai olivat onnettomuuksia tai sattuivat kaukana väitetyn Bermudan kolmion alueesta. Kusche päätteli Bermudan kolmion olevan keinotekoinen arvoitus. Niinpä Kusche kirjoitti kirjan "The Bermuda Triangle Mystery – Solved" (ISBN 0-87975-971-2) (1975).


title: Larry Kusche

text: Hän kirjoitti myös tunnetusta Lento 19:n katoamisesta kirjan "The Disappearance of Flight 19", jossa selitti lentueen katoamisen luonnollisesti. Kusche haastatteli muun muassa sen aikaista, tapauksesta tietoista laivaston henkilökuntaa. Kusche lensi itse koneella Avengerien reitin. Kusche selitti miksi lentäjä väitti virheellisesti olleensa Florida Keysin yllä.


title: Larry Kusche

text: Kuschen kirjaa on kritisoitu ainakin yhdellä englanninkielisellä verkkosivulla. Kuschen löydökset ja tutkimusmenetelmät ovat niiden mukaan epävarmoja.


title: Abdullah Ahmad Badawi

text: "Tun" Abdullah bin Haji Ahmad Badawi (s. 26. marraskuuta 1939, Kepala Batas, Penang) on Malesian entinen pääministeri. Hän astui virkaan Mahathir bin Mohamadin seuraajana 31. lokakuuta 2003. Najib Tun Razak korvasi hänet 3. huhtikuuta 2009.


title: Abdullah Ahmad Badawi

text: Badawi syntyi huomattavaan, uskonnolliseen perheeseen 26. marraskuuta 1939. Hänet nimettiin isoisänsä Syeikh Abdullah Fahimin mukaan, joka oli Mekassa opiskellut malesialainen uskonoppinut. Badawi oli nuorena muutenkin hyvin läheinen isoisänsä kanssa, ja kävi usein moskeijassa lukemassa Koraania isoisänsä opetuksessa. Badawin perheeseen kuuluivat myös pikkusisko Aminah sekä kaksi veljeä, Ibrahim ja Mohammad Tahir.


title: Abdullah Ahmad Badawi

text: Badawin isä, Ahmad bin Abdullah, oli aktiivinen jäsen Malesian suurimmassa poliittisessa puolueessa, "Yhdistyneiden malaijien kansallisessa organisaatiossa" (UMNO). Hänellä oli usein tapana otaa nuori Badawi mukaan poliittisiin tilaisuuksiin. Sittemmin Badawi on muistellut, kuinka erityisesti Onn Jaafarin kohtaamisella oli häneen erittäin suuri vaikutus.


title: Abdullah Ahmad Badawi

text: Ollessaan valmistumaisillaan Bukit Mertajam High Schoolista Badawi liittyi opiskelijatoimintaan. Hän muun muassa edusti Penangin ja Seberang Perain alueiden opiskelijoita vuotuisessa Malesian opiskelijayhteisön (GPMS) kokouksessa. Tuolloin Badawi ajoi onnistuneesti läpi hanketta, jonka oli tarkoitus tarjota tukiopetusta sitä tarvinneille opiskelijoille. Hänelle myönnettiin apuraha talousopintoihin, mutta Badawi kieltäytyi tästä, sillä hän halusi opiskella isänsä ja isoisänsä tapaan islamia. Hänet hyväksyttiin opiskelemaan Malayan yliopistoon, ja samaan aikaan Badawi hyväksyttiin myös Malakan niemimaan opiskelijayhdistykseen. Badawi toimi aktiivisesti yhdistyksessä, ja hänet valittiin sen puheenjohtajaksi 1961–1964.


title: Abdullah Ahmad Badawi

text: Valmistuttuaan yliopistosta vuonna 1964 Badawi haki valtion virkamieheksi. Hän päätyi lopulta NOC:hen, joka oli perustettu selvittämään vuoden 1969 Kuala Lumpurin rotumellakoita. Hän työskenteli komiteassa Tun Abdul Razakin alaisuudessa, josta sittemmin tuli Malesian toinen pääministeri.


title: Abdullah Ahmad Badawi

text: Vuonna 1965 Badawi liittyi UMNO:hon rivijäsenenä, ja samana vuonna meni naimisiin Endon Mahmoodin kanssa. Seuraavina vuosina Badawi toimi muutamissa eri viroissa, kunnes häntä pyydettiin ehdokkaaksi parlamenttivaaleissa vuonna 1977. Hänen isänsä oli juuri kuollut, eikä Badawi ensin suostunut ehdotukseen, mutta lopulta muutti mielensä. Seuraavan vuoden vaaleissa hänet valittiin parlamenttiin Kepala Batasin vaalipiiristä 5029 äänellä.


title: Abdullah Ahmad Badawi

text: Seuraavina vuosina Badawi nousi nopeasti sekä puolueen sisällä että parlamentissa. Kesäkuussa 1981 hänet nimitettiin UMNO:n ylimpään valtuustoon, ja toukokuussa 1984 hänet äänestettiin yhdeksi puolueen kolmesta varapuheenjohtajasta.


title: Abdullah Ahmad Badawi

text: 14. heinäkuuta 1984 Badawi nimitettiin Malesian opetusministeriksi. Opetusministerinä Badawi pyrki kannustamaan ulkomailla opiskelun apurahoja, ja tämän seurauksena 25000 malesialaista opiskelijaa lähetettiin opiskelemaan Yhdysvaltoihin ja Isoon-Britanniaan. Hän oli myös perustamassa kansallista kirjallisuuslinjausta, joka pyrki kehittämään Malesian kirjallisuutta pitkällä aikavälillä. Badawi toimi opetusministerinä vuoteen 1986 asti, jolloin hänet nimitettiin vuorostaan puolustusministeriksi.


title: Abdullah Ahmad Badawi

text: Vuonna 1987 Badawin tilanne muuttui täysin, sillä tuolloin UMNO:n korkeimmat jäsenet hajosivat kahteen leiriin. Tengku Razaleigh Hamzahin johtama vastarintaliike haastoi pääministeri Mahathir bin Mohamadin, ja haki voittoa huhtikuun puoluevaaleista. Badawin päätti kannattaa Hamzahia, kun taas entinen varapääministeri Tun Abdul Ghafar Baba liittyi Mohamadin tukijoihin. Oppositioliike hävisi vaalit täpärästi, mutta Badawi onnistui saamaan tarpeeksi ääniä pitääkseen varapuheenjohtajan paikkansa.


title: Abdullah Ahmad Badawi

text: Varmistettuaan paikkansa puolueen johdossa Mohamad alkoi puhdistaa puoluetta vastustajistaan. Badawilta suljettiin paikat parlamentissa, ja hän joutui luopumaan puolustusministerin salkustaan. Useat uskoivat Badawin uran päättyneen ja alkoivat vältellä tämän läsnäoloa. Badawi ei kuitenkaan halunnut perustaa uutta puoluetta vaan alkoi matkustaa ympäri maata tapaamassa UMNO:n jäseniä.


title: Abdullah Ahmad Badawi

text: Vuoden 1990 puoluevaaleissa Badawi valittiin toiseksi suurimmalla äänimäärällä puolueen varapuheenjohtajaksi, vaikkei hänellä ollut ministerin salkkua. Tämän myötä hänet nimitettiin ulkoministeriksi maaliskuussa 1991. Mohamadin suuri kiinnostus ulkopolitiikkaa kohtaan johti kuitenkin siihen että Badawi pysytteli ministerin kautensa lähinnä taka-alalla. Tästä huolimatta Badawilla oli jatkuvasti tapaamisia ympäri maailmaa, minkä seurauksena hän joutui jäämään lomalle. Tuolloin häneltä löydettiin tukkiintuneita verisuonia, ja hän joutui leikkaukseen.


title: Abdullah Ahmad Badawi

text: Vuonna 2003 Badawi nimitettiin Malesian viidenneksi pääministeriksi. Seremonia käytiin Istana Negaran palatsissa hallitsija Tuanku Syed Sirajuddinin läsnä ollessa.


title: Abdullah Ahmad Badawi

text: 20. lokakuuta 2005 Endon kuoli vuonna 2003 todettuun rintasyöpään. Vaimo oli ollut hoidossa Yhdysvalloissa ja palasi Malesiaan vasta 18 päivää ennen kuolemaansa. Hänet on haudattu Taman Selataniin Putrajayaan. 6. kesäkuuta 2007 tiedotettiin virallisesti pääministerin uudesta avioliitosta Jeanne Abdullahin kanssa.


title: Abdullah Ahmad Badawi

text: Badawista käytetään hänen kotimaassaan lempinimeä "Pak Lah". Hallitus on kuitenkin ilmaissut, että pääministeriin ei tulisi viitata tällä nimellä virallisissa artikkeleissa ja uutisissa; kutsumanimeä käytetään kuitenkin yhä epävirallisesti. Myös Badawi on toisinaan viitannut sillä itseensä.


title: Königsallee

text: Königsallee on bulevardi saksalaisessa Düsseldorfin kaupungissa. Se on kaupungin huomattavimpia ja tunnetuimpia katuja. Sen on suunnitellut Caspar Anton Huschberger vuonna 1802, jolloin aluetta uudistettiin, ja se saatiin valmiiksi vuonna 1804.


title: Königsallee

text: Useiden eksklusiivisten liikkeiden reunustamaa bulevardia halkoo 31 metriä leveä ja viisi metriä syvä kanava, johon vesi tulee Reinin sivujoesta Düsselistä. Kanavan ylittää kaksi puista siltaa.


title: Königsallee

text: Maisema-arkkitehti Maximilian Friedrich Weyhen ehdotuksesta bulevardia koristamaan istutettiin puita ja bulevardille annettiin nimi "Kastanienallee". Vuonna 1848 tapahtuneen onnettomuuden jälkeen, jossa Preussin kuningasta Fredrik Vilhelm IV:tä heitettiin hevosenlannalla, katu nimettiin hyväntahdon eleenä nykyiselle nimelleen.


title: The Famous Grouse

text: The Famous Grouse on suosittu skottilainen blended-viski. Juomasekoituksessa käytettyjä mallasviskejä ovat tyypillisesti The Glenrothes, Highland Park ja The Macallan. Famous Grousen valmistuksen aloitti Matthew Gloag & Son Ltd. vuonna 1897, ja nykyään juomaa tekee The Edrington Group. Viski on nimetty nummiriekon mukaan.


title: Mahathir Mohamad

text: Mahathir Mohamad (s. 10. heinäkuuta 1925, Alor Star, Kedah) on malesialainen poliitikko. Hän toimi vuosina 1981–2003 maansa pääministerinä Abdullah Ahmad Badawin edeltäjänä.


title: Mahathir Mohamad

text: Mahathir on ollut aktiivinen vaikuttaja Malesian politiikassa vuodesta 1945. Hän liittyi maan tärkeimpään puolueeseen, "Yhdistyneiden malaijien kansalliseen organisaatioon", sen perustamisvuonna 1946. Hänet nimitettiin senaattoriksi vuonna 1973, ja hän nousi jo pian Malesian opetusministeriksi sekä vuonna 1975 yhdeksi puolueen kolmesta varapuheenjohtajasta.


title: Mahathir Mohamad

text: Mahathirin julkaisemiin kirjateoksiin lukeutuu aikanaan kiistaa herättänyt "The Malay Dilemma", joka julkaistiin poliittisen kriisin vallitessa vuonna 1970. Mahathir oli siihen aikaan erotettu puolueesta, mutta hänet kelpuutettiin takaisin 1972. Kirjassa pohdiskeltiin mm. syitä mittavaan rotumellakkaan, joka oli saanut alkunsa Kuala Lumpurissa malaijien ja kiinalaisten välillä 13. toukokuuta 1969.


title: Mahathir Mohamad

text: Mahathirin toimiessa pääministerinä hän sai kiitosta maan nopeasta modernisaatiosta ja aasialaisten arvojen kunnioittamisesta. Vetäydyttyään 31. lokakuuta 2003 hänelle myönnettiin arvo "Tun". Häntä seurasi varapääministeri Abdullah Ahmad Badawi. Mahathir on lääkäri, ja hänellä on puoliso Siti Hasmah. Hän on kärsinyt sydänvaivoista ja joutui 14. toukokuuta 2007 sairaalaan Langkawiin kärsittyään vakavista hengitysongelmista.


title: Mahathir Mohamad

text: Mahathir sai vuonna 2005 Muammar Gaddafin kansainvälisen rauhanpalkinnon. Hän on tullut viime vuosina tunnetuksi kritiikistään pääministeriseuraajansa kohtaan.


title: The Sims 2: Matkoilla

text: The Sims 2: Matkoilla () on Maxisin kehittämä The Sims 2 -pelin kuudes lisäosa. Se julkaistiin Euroopassa 6. syyskuuta 2007.


title: The Sims 2: Matkoilla

text:
Matkoilla-lisäosassa simit voivat mennä lomalle hienoon hotelliin, telttaan tai halpaan majataloon. Lomalla simit voivat esimerkiksi ottaa valokuvia, kaivaa maata aarteen toivossa tai kerätä simpukankuoria. Simit voivat oppia paikallisilta asukkailta erilaisia toimintoja, kuten tulitanssia tai ninjaliikkeitä. Kotona sim voi opettaa uudet taidot muille simeille. Matkoilla-lisäosassa voi myös tulla käymään taskuvaras. Taskuvaras esiintyy pelissä siminä, joka voi olla nimeltään joko "Silmänkääntäjä" tai "Luihu kelmi".
Valittavana on kolme eksoottista kohdetta: trooppinen rantaloma (Twiikki-saari), japanilainen rentoutumiskylä (Takemizu-kylä) ja aito tukkimetsä (Kolmijärvi). Simin ohjauspaneelin muistoja käsittelevässä kohdassa on kuvake, jota klikkaamalla voi tarkastella simin lomakokemuksia. Sim voi suorittaa lomakohteissa yhteensä 45 erilaista lomakokemusta.


title: Off!

text:
SC Johnson OFF! eli Off! on suomalainen SC Johnsonin hyttyskarkotetuotesarja. Off! tuotteita myydään Yhdysvalloissa, Kanadassa, Brasiliassa, Argentiinassa ja Suomessa. Sarjan tuotteista (Suomessa) 80 prosenttia valmistaa Oy Transmeri Ab Espoossa ja loput Puolassa. Off:in tehoaineena käytetään DEET:ia eli N,N-dietyyli-meta-toluamidia ja Ikaridiiniä. Off! karkottaa Hyttysiä, Punkkeja, Paarmoja ja Mäkäräisiä.
Off-tuotesarja tuli tunnetuksi erityisesti 1980- ja 1990-luvulla televisiomainoksista, jossa esiintyi ”lapinäijänä” tunnettu, jo edesmennyt enontekiöläinen Ilmari Mattila ja hänen repliikkinsä ”Miksi sinä etelän mies huitot, miksi sinä et käytä Ohvia?”.


title: Einar Ilmoni

text: Einar Ilmoni (29. kesäkuuta 1880 Lappeenranta – 4. maaliskuuta 1946 Kangasala) oli suomalainen taidemaalari.


title: Einar Ilmoni

text: Einar Ilmonin vanhemmat olivat lääketieteen ja kirurgian tohtori Axel Hjalmar Ilmoni ja Fanny Vilhelmina Hannikainen. Myös hänen vanhempansa olivat taiteellisesti lahjakkaita.


title: Einar Ilmoni

text: Ilmonin lapsuudessa perhe asui Alavudella ja Tampereella, mutta perheen lapset kävivät kuitenkin oppikoulunsa Helsingin Suomalaisessa Yhteiskoulussa.


title: Einar Ilmoni

text: Vuonna 1896 Einar Ilmoni aloitti 16-vuotiaana opiskelun Suomen Taideyhdistyksen piirustuskoulussa, jossa opiskeli vuoteen 1902. Hän opiskeli myös Taideteollisuuskeskuskoulussa vuonna 1899. Hänen opettajiinsa kuuluivat Helene Schjerfbeck ja Albert Edelfelt.


title: Einar Ilmoni

text: Valmistuttuaan Ilmonilla ei ollut varaa jäädä Helsinkiin tai lähteä opintomatkalle ulkomaille, joten hän asettui vanhempiensa uuteen kotiin Kangasalle. Ilmoni eli niukkaa elämää ja kieltäytyi tilaustöistä, jos ei nähnyt niissä sisältöä. Valmiita töitäänkin hän myi vastahakoisesti. Kaukana isojen kaupunkien taidepiireistä hän ei myöskään ollut juuri apurahojen jakajien suosiossa. Vuonna 1924 Ilmoni sai kuitenkin Alfred Kordelinin säätiön stipendin opintomatkalle Italiaan.


title: Einar Ilmoni

text: Ilmonin töissä nähdään syvää uskonnollisuutta ja rauhaa. Ilmoni oli taitava piirtäjä, ja käytti uransa alussa töissään niukasti värejä, minkä vuoksi hänen värinkäsittelyään pidettiin "aneemisena, hiutuvana ja verettömänä". Hänen pääaiheitaan olivat muotokuvat ja kompositiot lapsista ja naisista, maisemat ja luonnon yksityiskohdat sekä uskonnolliset aiheet kuten enkelit. Ilmonin teoksia sävytti sisäinen symbolismi ja unenomaisuus. Gösta Stenman luonnehti Ilmonia "Suomen maalaustaiteen Kierkegaardiksi".


title: Einar Ilmoni

text: Jo Ilmonin eläessä hänen töitään oli esillä ympäri Eurooppaa. Ensimmäisen yksityisnäyttelynsä hän piti vuonna 1917.


title: Einar Ilmoni

text: Vakava allergia esti Ilmonia työskentelemästä kesäaikaan, ja mielenterveysongelmat veivät hänet useampaan otteeseen hermoparantolaan. Ilmoni kärsi masennuksesta ja hermoromahduksesta, minkä vuoksi vietti muutaman kuukauden jakson Tallbackan hermoparantolassa. Suurin tuki erakoituneelle Ilmonille oli hänen sisarensa Aino.


title: Einar Ilmoni

text: Vuonna 1946 Ilmoni kuoli 66-vuotiaana erakoituneena ja naimattomana ja hänet haudattiin Kangasalan vanhalle hautausmaalle, jonne pystytettiin vuonna 1950 muistomerkki.


title: Ulrika Pasch

text: Ulrika Fredrika Pasch (s. 10. heinäkuuta 1735 Tukholma – k. 2. huhtikuuta 1796) oli ruotsalainen taidemaalari, taiteilija Lorens Pasch vanhemman tytär, taiteilija Lorens Pasch nuoremman sisar ja taiteilija Johan Paschin veljentytär. Hänet valittiin ensimmäisenä naisena Kuninkaalliseen taideakatemiaan sen perustamisvuonna 1773.


title: Ulrika Pasch

text: Vaikka sanotaan Paschin olleen vaatimaton ihminen, joka ei koskaan tuonut esiin omaa työtä, hän on yksi harvoista ammattimaisista naistaiteilijoista Pohjoismaissa ennen 1800-lukua. Useista hakemuksista huolimatta Ruotsin valtiopäivät ei myöntänyt hänelle eläkettä.


title: Ulrika Pasch

text: Ulrika Pasch kuului suureen taiteilijasukuun. Hänen isoisänsä, isänsä ja veljensä olivat myös taidemaalareita. Äiti, Anna Helena Beckman, oli porvari ja valtiopäivämies Olof Beckmanin tytär. Äidin suvussa oli myös taidekäsityöläisiä, kuten hopeaseppiä.


title: Ulrika Pasch

text: Ulrika Paschin äidin kuoltua 1756 perheen lapset hajaantuivat useaksi vuodeksi. Veli Lorentz lähti ulkomaille kartuttamaan taideopintojaan. Ulrika Pasch muutti enonsa luo, johti enon taloutta ja maalasi. Tulot olivat perheelle tärkeitä, koska Pariisissa lanseerattu pastellimaalaus oli vähentänyt isän toimeksiantoja. Pach elätti isäänsä ja sisartaan kymmenen vuotta, kunnes hänen veljensä palasi Ruotsiin vuonna 1766. Sisarukset, mukaan lukien sisar Hedvig Lovisa, asuivat loppuelämänsä yhdessä. Hedvig Lovisa hoiti talouden, kun sisarukset työskentelivät taidemaalareina.


title: Ulrika Pasch

text: Ulrika Pasch aloitti maalaamisen 1756, mutta hän oli jo aiemmin saanut veljensä kanssa opetusta isältään. Hän sai varhain työtilauksia, ensin niin sanottuja hallitsijaluetteloja, myöhemmin muotokuvatilauksia. Pasch alkoi työskennellä yhdessä veljensä Lorentzin kanssa, tämän palattua Ruotsiin vuonna 1766. Ulrikan ja Lorentzin yhteistyötä on kuvattu sopusointuiseksi ja molemmat valittiin Kuninkaalliseen taideakatemiaan 1773.


title: Ulrika Pasch

text: Ulrika Paschin ura oli menestyksekäs, ja hän maalasi kuningasperheen ja hovin muotokuvia. 1790-luvulla hänen tyylinsä alkoi kehittyä maalauksellisemmaksi.


title: Lentue 19

text:
Lentue 19:n muodostivat viisi Yhdysvaltain laivaston Grumman TBF Avenger -lentokonetta, jotka katosivat Floridan itäpuolella Bermudan kolmion alueella 5. joulukuuta 1945 normaalilla harjoituslennolla. Avenger-koneet olivat suuria potkurikäyttöisiä torpedopommittajia, joita oli käytetty menestyksellä toisen maailmansodan taisteluissa.
Lentue 19 lähti Fort Lauderdalesta Miamin pohjoispuolelta tehden normaalin koulutuspommituksen harjoitusmaaliin Biminin lähellä. Pian tämän jälkeen lentäjät ilmoittivat lennonjohdolle olevansa eksyksissä. Kouluttaja Taylorin koneen molemmat kompassit olivat rikki. Taylor arveli tuulen vieneen koneet Keys-saarten ylle Meksikonlahdelle, vaikka koneet todellisuudessa olivat luultavasti pohjoisen Bahaman pikkusaarten yllä. Radioliikenne etääntyviin koneisiin heikkeni ja muuttui sitten yksipuoliseksi niin, että lennonjohto saattoi kuulla koneita, mutta koneet eivät lennonjohtoa. Lopulta viestikeskus menetti yhteyden koneisiin. Illalla vähän ennen auringon laskua Taylor lähetti viimeisen viestin, jossa sanoi polttoaineen olevan loppumassa. Merenkäynti oli alueella voimakas ja sää huononemassa, pyörteisyys voimistui ilmassa. Aurinko oli jo laskenut. Otaksuttavasti koneet joutuivat tekemään pimeässä pakkolaskun voimakkaasti aaltoilevaan mereen ja upposivat vieden miehistön mukanaan.


title: Lentue 19

text: Lentue 19:n katoamista on käsitelty usein populaarikulttuurissa. Charles Berlitzin kirjoittaman menestyskirjan mukaan kaikkien koneiden kompassihäiriöt ja koneiden katoaminen hyvän sään vallitessa on hyvin arvoituksellista ja vaikeasti selitettäviä. Berlitzin kirjan arvostelijoiden mukaan lentueen päällikkö Taylor oli eksynyt aiemminkin ja kompassihäiriöitä oli ainoastaan hänen koneessaan. Tapaukseen viitataan esimerkiksi Steven Spielbergin elokuvassa "Kolmannen asteen yhteys" (1977), jossa lentueen katoaminen yhdistetään ulkoavaruuden olentoihin.


title: Lentue 19

text: Viiden yhdysvaltalaisen laivaston ilmavoimien Grumman TBF Avenger-koneen oli tarkoitus tehdä kahden tunnin ja 590 kilometrin mittainen kolmiomainen harjoituslento alkaen Fort Lauderdalen tukikohdasta itään Bahamasaarille päin. Fort Lauderdale sijaitsee eteläisellä Floridan rannikolla hieman Miamin pohjoispuolella paikassa 26 astetta 3 minuuttia pohjoista leveyttä, 80 astetta 7 minuuttia läntistä pituutta. Harjoituslennon nimi oli kuin sattumalta ”Suunnistusongelma numero yksi”.


title: Lentue 19

text: Tarkoitus oli lentää itään kohti Bahamasaaria suuntaan 91 astetta 90 kilometrin päähän Biminin lähelle "Hens and Chickens Shoals":ille eli "Chicken Rocks"eille jossa oli harjoitushylky jota piti pommittaa torpedoilla. Paikka on hieman Biminin pohjoispuolella suunnilleen paikassa 26° N 79° 10′ W hieman Great Isaac -pikkusaarelta lounaaseen. Sen jälkeen oli aikomus jatkaa itään edelleen 91 asteen suuntaan 108 km, niin että tuli lennettyä tukikohdasta noin 200 kilometrin päähän. Sitten täytyi tehdä käännös miltei pohjoiseen päin lentäen suuntaan 346 astetta 118 kilometriä. Tämän jälkeen oli tarkoitus palata Fort Lauderdaleen länsilounaaseen suuntaan 241 astetta 193 kilometrin matkan..


title: Lentue 19

text: Lentosää oli koneille hyvä, mutta kohtalaisessa, puuskaisessa koillistuulessa aaltoileva meri pienille aluksille keskinkertainen tai huonompi.Tuuli oli epävakainen, 20 solmun pintatuulta ja 30 solmun kovia tuulenpuuskia ja vaihtelevaa pilvisyyttä. Näkyvyys oli sadekuuroissa 6–8 mailia, 10–12 mailia muuten. Yksittäisiä sadekuuroja oli reitillä, ja niiden ulkopuolella lentosää kohtalainen. Kylmä rintama kulki alueen halki lennon aikoihin. Koneissa oli yhteensä 14 miestä ja polttoainetta viiden ja puolen tunnin lentoa varten. Suurin osa koneissa olleista oli lento-oppilaita. TBF/TBM Avenger oli suurimpia ja voimakkaimpia yksipotkurisia sotilaskoneita tuohon aikaan. Koneissa oli polttoainetta noin viiden tunnin ja yli 1 600 kilometrin lentoa varten. Koneet lensivät ehkä noin 240 kilometrin tuntivauhtia. Lentueen kouluttajalla luutnantti Charles Taylorilla oli 2 500 lentotuntia takanaan, suurin osa Avenger-tyypillä ja taistelukokemusta. Oppilailla oli noin 300 lentotuntia takanaan, josta 60 Avengereilla.


title: Lentue 19

text: Luutnantti Charles Carroll Taylorin valvoma Lentue 19 alkoi nousta tukikohdastaan Fort Lauderdalesta lentoon kello 14.00, ja kaikki koneet olivat ilmassa kello 14.10. Kouluttaja luutnantti Taylor pysytteli lennettäessä taka-alalla. Edessä lentävä lento-oppilas hoiti suunnistuksen.


title: Lentue 19

text: Kun koneet olivat suunnitelman mukaan pommittaneet torpedoilla Biminin lähistöillä olevaa maalihylkyä noin kello 15.00 lennettyään 90 km ja nähtyään Eteläisen Grand Bahaman kivisen ulkoneman Hens and Chickens Shoalsin, he suuntasivat kohti pohjoisten Barrysaarten Great Stirrup Cayta.


title: Lentue 19

text:
Alkoi tapahtua kummia. Ongelmat alkoivat ensimmäisen käännöksen jälkeen, joka tehtiin luultavasti väärään suuntaan. Suunnitelman mukaan koneiden olisi pitänyt olla 15.40 Great Sale Cayn lähellä. Ennen kello 16.00 eräältä Taylorilta tuli hätäviesti että lentue oli eksyksissä, ja että miehistö ei tiennyt suunnista ja sijainnistaan. Maamerkit ja meri näyttivät Taylorista oudoilta.
Taylor ajatteli koneiden olevan tukikohdasta ja Floridan eteläkärjestä lounaaseen Keyssaarten yllä Meksikon lahdella . Todellisuudessa koneet lienevät olleet jossain Pohjois-Bahaman yllä, erään arvion mukaan Grand Bahaman pohjoispuolella.. Koneet lienevät lentäneet vähän ennen eksymistään kylmän rintaman läpi voimakkaisiin luoteistuuliin, mikä sekoitti Taylorin käsityksen siitä missä oltiin. Ajatellen lentueen olevan Keysien yllä päälennonopettaja neuvoi lentäjiä lentämään pohjoiseen aurinko vasemmalla puolella kohti Fort Lauderdalea. Joko aurinkoa ei näkynyt ehkä pilvien takia, tai Taylor ei ottanut sen antamaa suuntatietoa huomioon, koska uskoi lentävänsä Meksikon lahden yllä, kun luuli Androsta Floridaksi. Taylor kieltäytyi vastoin ohjeita vaihtamasta hätätaajuudelle, koska pelkäsi menettävänsä yhteyden muihin koneisiin.


title: Lentue 19

text: Miehistö näki Taylorin väittämien Keysien jälkeen vielä yhden pienen saaren lentäessään 2 300 jalan korkeudessa, ja totesi olevansa täysin eksyksissä, koska muuta maata ei näkynyt, kuten Keysien lähellä olisi pitänyt.


title: Lentue 19

text: Radioliikenteen mukaan eri koneiden miehistöt riitelivät siitä, missä oltiin ja mihin suuntaan kannattaisi lentää. Oppilaat sanoivat lentueen olevan Atlantin yllä. Taylor uskoi lentueen olevan Meksikonlahdella ja päätti lentää itään. Erään Stiversin kello 16.25 antaman ilmoituksen mukaan lentäjät olivat 360 km koilliseen Fort Lauderdalesta, Taylorin oppilailla oli ilmeisesti oikein näyttävä kompassi, mutta Taylor ei uskonut sitä. Erään Taylorin oppilaan mielestä olisi pitänyt lentää länteen. Jos oli epävarmuutta siitä missä Avengerit olivat, Keysien lähellä vai Bahaman lähellä, olisi kannattanut lentää luoteeseen. Jälkikäteen on kyselty sitä mikseivät oppilaat yksinkertaisesti eronneet Taylorin johdosta ja lentäneet länteen. Tämä selittynee sotilaallisella kurilla, jonka mukaan valvojan määräyksiä oli toteltava.


title: Lentue 19

text: Taylor oli paniikissa ja epäröi. 16.56 Tayloria käskettiin kytkemään päälle YG-lähetin, jonka avulla lentokenttä voisi paikantaa Avengerit, mutta Taylor ei vastannut. Sää huononi ja koneiden polttoaine kului jatkuvasti. Koneet lensivät eräässä vaiheessa itään, toisessa länteen.


title: Lentue 19

text: Taylor ilmoitti muun muassa, että heitä vastaan tuli 80 mailin tuntinopeudella puhaltava tuuli. Tukikohdassa oli tieto, ettei luoteesta puhaltavia tuulia ollut Meksikonlahden, vaan Atlantin yllä. Tietoa ei ehditty radioida Taylorille, viestikeskus onnistui määrittämään vain yhden suuntiman, kun koettivat peilata Taylorin sijaintia radioviesteistä.


title: Lentue 19

text: Lentue lähti lentämään itään päin, ja radioyhteys heikkeni. Koneiden lähettimet kuuluivat hyvin 50 mailia, korkeintaan 75 mailia. Eräässä vaiheessa yksi kone näytti eronneen muodostelmasta.


title: Lentue 19

text: Silloin kun koneilla oli tunnin verran polttoainetta jäljellä miehistö sai näkyviinsä maata, joka luultavasti oli Andros, mutta jota Taylor luuli Floridan eteläkärjeksi, koska seutu on samantyyppinen, matalia pikkusaaria.


title: Lentue 19

text:
Koneiden etääntyminen ja ehkä myös säähäiriö vaikeutti yhä enemmän Avengereista tulevien radiosanomien kuuluvuutta. Alueella oli sadekuuroja, muttei kovin voimakkaita myrskyjä.
Jotkut sanomista viittasivat mahdolliseen polttoainepulaan, polttoainetta oli vain 75 mailia varten. Merellä näkyi vaahtopäitä ja 22 solmun voimalla puhaltavan länsituulen luomia kuplavanoja. Yö laskeutui tuohon aikaan noin 17.30–18.00. 17.50 muutamat maa-asemat kolmiosuuntivat Avengereiden paikan sijainnin paikkaan, joka on Atlantilla Floridan itäpuolella 100 mailin säteellä kohdasta 29° pohjoista leveyttä 79° läntistä pituutta. Tätä tietoa ei ehditty lähettää Avengerien ohjaajille, ja Avengerit eivät liene näkyneet maa-asemien tutkissa, vaikka niitä etsittiinkin.


title: Lentue 19

text:
Taylor uskoi yhä 18.04 luultavasti yhä lentävänsä Meksikonlahdella, ja ehdotti lentämistä kauemmas itään. 18.20 Taylor sanoi, että kaikkien koneiden on pysyttävä tiiviisti yhdessä, ja että heidän on tehtävä pakkolasku, jos ei lennetä maan yllä. Taylor sanoi myös, että jos jonkin koneen polttoaine laskee alle 10 gallonaan, kaikkien koneiden on mentävä alas.
Lentokoneet katosivat täysin, eikä löydetty mitään jälkiä pelastuslautoista tai vastaavista. Varsinaisia SOS-sanomia ei koneilta vastaanotettu.


title: Lentue 19

text: Kello 18.20 kauppalaiva SS "Viscount Empire" ilmoitti, että Bahamasta luoteeseen on kova merenkäynti ja voimakkaita tuulia. Auringon laskun tienoilla alueelle kehittyi voimakastuulisia sadekuuroja, jotka heikensivät näkyvyyttä. Bahaman matalikon yllä oli voimakasta pilvisyyttä ja huono lentosää. Paikassa 29 pohjoista, 79 läntistä oli pilvipeite suhteellisen matalalla, ajoittaisia sadekuuroja ja tuuli länsi-länsilounas 25–30 solmua, ilma hyvin pyörteinen, ja meri aaltoili voimakkaasti.


title: Lentue 19

text:
Pian katosi myös koneita etsimään lähtenyt luutnantti Harry Conen ohjaama PBM-5 Martin Mariner -lentovene, ehkä räjähdettyään ilmassa.
Katoamispaikka oli noin 28 N 80 W. Kone tunnettiin helposti räjähtävänä ”lentävänä bensiinisäiliönä”. Martin Mariner oli ”lentävää linnoitusta” suurempi lentokone. Lentokoneen ohjaajalla ja perämiehellä oli ennen lentoa tapana tarkistaa, ettei miehistöllä ollut tulitikkuja tai tupakansytyttimiä, jotka saattaisivat sytyttää koneen suurista polttoainesäiliöistä haihtuvan bensiinihöyryn tuleen.
Koneiden etsinnät lopetettiin pimeyden vuoksi joulukuun 5. päivänä, mutta seuraavana päivänä alettiin koluta ainakin kolmensadan lentokoneen ja alueella kulkevien alusten voimin. Etsinnöissä oli mukana myös laivaston pinta-aluksia ja sukellusveneitä, satoja yksityskoneita ja myös Britannian armeijan Bahaman alueen yksiköitä. Koneiden miehistö oli koulutettu lähtemään uppoavista koneista pelastuslauttoihin minuutissa. Koneet pysyivät pinnalla puolitoista minuuttia, ja joissain tapauksissa jopa puoli tuntia. Koneissa oli itsestään täyttyvät pelastuslautat.


title: Lentue 19

text: Laajat etsinnät jatkuivat viikkojen ajan. Yli 600 000 neliökilometrin alue tutkittiin Atlantilla, Karibianmerellä ja Floridan mantereella sekä Meksikonlahdella. 100 lentoa tehtiin päivittäin merenpinnan yllä, yhteensä 4 100 tuntia.


title: Lentue 19

text:
Moneen otteeseen on muun muassa 1980- ja 1990-luvuilla väitetty juuri lentue 19:n TBF Avengereita löydetyn merenpohjasta eri puolilta aluetta, mutta kyse on kaikissa tapauksissa ollutkin muista saman tyyppisistä koneista.Sellaiset mysteerikirjailijat kuin Charles Berlitz pitävät katoamista arvoituksena, joka on kenties merkittävin Bermudan kolmioon yhdistettyjen omituisten laivojen ja lentokoneiden häviämisten sarjassa. Huhtikuussa vuonna 1962 Allen W. Eckert julkaisi "American Legion" -lehdessä artikkelin "The Lost Patrol" (”Kadonnut partio”). Kyseessä oli ensimmäinen kansanomainen ja kyseenalaisin väittämin väritetty kuvaus Lentue 19:n katoamisesta. Artikkelissa muun muassa lentäjien kerrottiin sanoneen olevansa joutumassa valkoiseen veteen.
Vincent Gaddis julkaisi vuonna 1964 "Argosy"-lehdessä "The Deadly Bermuda Triangle" -artikkelin, ja seuraavana vuonna kirjan "Invisible Horizons". Väite valkoisesta vedestä oli myös kesäkuun 1973 "Naval Aviation News" -lehden artikkelissa, joka oli käytännössä sama kuin Berlitzin kirjan versio tapahtumista. Berlitz väittää kirjassaan Bermudan kolmio, että kadonneita koneita lensivät kokeneet lentäjät, ja että lentueen vaikeudet alkoivat jo kello 15.15 maalihylyn pommituksen jälkeen. Väitteen mukaan Taylor ilmoitti hätätapauksesta, koska koneet ovat luultavasti eksyneet kurssista, maata ei näy ja sijainnista ei ole tietoa. Merikään ei näyttänyt tavanomaiselta. Berlitzin mukaan minkään koneen magneettinen tai hyrräkompassi ei toiminut. Lopussa jotkut sanoivat kuulleensa että koneet olivat joutumassa ”valkoiseen veteen”. Se on saattanut tarkoittaa ”valkoista vihuria”. Väitetään myös, että radioliikenteen lakattua kello 19.00 jälkeen Miamissa ollut laivastoasema vastaanotti heikon sanoman FT ... FT ...; lentueen koneiden tunnus oli FT-18.


title: Lentue 19

text: Laivasto on syyttänyt nimenomaan Tayloria siitä, että lento päättyi onnettomuuteen. Charles Taylor oli eksynyt kolme kertaa aiemmin sodassa, ja kaksi kertaa hänet oli pelastettu merestä. Taylor tunsi aluetta huonommin kuin monet muut lennolla olleet, vaikka hänellä oli muuten takanaan melko pitkä 2 500 tunnin lentokokemus. Taylorin pahin virhe oli se, että hän luuli olevansa Keyssaarten yllä, vaikka lienee ollut jossain Bahaman yllä, ja sen takia pyrki lentämään pohjoiseen ja itään Atlantille päin. Hänen koneestaan puuttui muun muassa toimiva kello.. Taylor teki monia muitakin virheitä, muun muassa ei halunnut vaihtaa lähetintään helpommin kuuluvalle hätätaajuudelle.


title: Lentue 19

text: Ilmeisesti Avengerit syöksyivät mereen pimeällä meren aaltoillessa ja vaahdotessa eivätkä kirkkaalla ilmalla auringon paistaessa, kuten Bermudan kolmion legenda väittää. Muiden Avenger-lentäjien mukaan lentäjät eivät olisi voineet selvitä hengissä pimeällä epätasaiseen mereen tehdyssä pakkolaskussa, joka voisi törmäyksessä hajottaa nopeasti liitävän koneen.


title: On a Storyteller’s Night

text: On a Storyteller’s Night on Magnum-yhtyeen vuonna 1985 julkaistu viides studioalbumi, jota pidetään yhtyeen läpimurtolevynä. Albumi sijoittui parhaimmillaan 24. sijalle Ison-Britannian listalla. Kansikuva on tunnetun fantasiakuvittaja Rodney Matthewsin käsialaa. Vuonna 2005, kaksikymmentä vuotta levyn alkuperäisen julkaisun jälkeen, Magnum julkaisi levystä laajennetun version. Lisäksi vuoden 2005 kiertueella yhtye esitti kaikki albumin kappaleet kokonaisuudessaan.


title: On a Storyteller’s Night

text: Kaikki kappaleet on säveltänyt ja sanoittanut Tony Clarkin.


title: Balduin I (Jerusalem)

text: Balduin I (Baudouin I, n. 1058 – 2. huhtikuuta 1118) oli ensimmäisen ristiretken johtohahmoja ja nimellisesti Jerusalemin kuningaskunnan ensimmäinen kuningas. Balduin oli Bouillonin Godefroyn veli.


title: Balduin I (Jerusalem)

text: Balduin oli Boulognen kreivin Eustace II:n ja tämän vaimon Idan kolmas ja nuorin poika. Balduinin vanhemmat suunnittelivat pojalleen kirkollista uraa, joka kuitenkin myöhemmin kariutui. Balduin vietti nuoruutensa Normandiassa ja avioitui Godehilde de Toenin kanssa. Vuonna 1096 Balduin lähti veljiensä kanssa ensimmäiselle ristiretkelle. Matkalla Pyhälle maalle Godehilde sairastui ja kuoli.


title: Balduin I (Jerusalem)

text: Balduin jätti ristiretkeläiset hieman ennen Antiokian piiritystä mennäkseen Edessaan. Hänet oli kaupunkiin kutsunut kaupungin armenilainen hallitsija Thoros, jonka kuoleman jälkeen Balduinista tuli Lähi-idän ensimmäisen ristiretkeläisvaltion, Edessan kreivikunnan hallitsija.


title: Balduin I (Jerusalem)

text: Godefroy de Bouillon kuoli vuonna 1100, jolloin Balduinia pyydettiin seuraamaan Godefroytä Jerusalemin hallitsijana. Jerusalemin patriarkka Daimbert ja ristiretken johtaja Tankred vastustivat suunnitelmaa. Balduin kuitenkin kruunattiin 25. joulukuuta Betlehemissä kuninkaaksi. Hän oli Jerusalemin kuingaskunnan kuningas. Hänen edeltäjänsä Godefroy ei ollut halunnut Jerusalemin kuninkaan arvonimeä, vaikka käytännössä toimikin valtakunnan hallitsijana.


title: Balduin I (Jerusalem)

text: Valintansa jälkeen Balduin pyrki vakiinnuttamaan paikkansa, mutta hänellä oli hyvin vähän valtaa, ennen kuin oli saanut haltuunsa viestintä- ja tavaraliikenteen kannalta tärkeät satamakaupungit. Balduin oli riippuvainen merkittävimpien vasalliensa tuesta. Saatuaan ritarien tuen Balduin pystyi valtaamaan satamat. Jerusalemin hallussa olikin vuonna 1113 Askalonia ja Tyrosta lukuun ottamatta kaikki merkittävimmät lähisatamat.


title: Balduin I (Jerusalem)

text: Balduinin toinen vaimo oli armenialaisen hallitsijan tytär Arda; liiton ansiosta hän oli päässyt Edessan kreiviksi. Balduin hylkäsi kuitenkin Ardan ja meni naimisiin Sisilian normannikreivi Roger I:n lesken Adelaiden kanssa. Vuonna 1113 solmittu liitto oli poliittinen, sillä Balduin sai sen myötä suuret myötäjäiset ja perijän kruunulleen, sillä hän lupasi Adelaiden pojalle Roger II:lle Jerusalemin kruunun. Balduin ei ollut kuitenkaan eronnut missään vaiheessa edellisestä vaimostaan, ja hän mitatöi liittonsa Adelaiden kanssa vuonna 1116.


title: Balduin I (Jerusalem)

text: Balduin hyökkäsi 1118 joukkoineen Egyptiin, sillä ristiretkeläiset pelkäsivät Egyptin ja Syyrian liittoutumista. Balduin oli ollut vakavasti sairas jo pari vuotta aiemmin, ja hän sairastui uudestaan Niilillä. Häntä kuljetettiin kantotuolissa, ja hän kuoli Arishin rajakaupungissa. Balduinin seuraajaksi Jerusalemin valtaistuimelle nousi hänen serkkunsa Bourcqin Balduin.


title: Gay Ehrnrooth

text: Gay Sturesson Ehrnrooth (14. kesäkuuta 1925 Viipuri – 14. elokuuta 2006 Espoo) oli suomalainen metsäteollisuuden vaikuttaja ja vuorineuvos (1976). Hän oli koulutukseltaan diplomiekonomi. Hän oli Suomen selluloosayhdistyksen Finncellin palveluksessa ja nousi sen johtajaksi vuosiksi 1965–1969. Hän oli Oy Wilh. Schauman Ab:n toimitusjohtaja 1969–1988, Kymmene Oy:n johtokunnan jäsen. Hän toimi Suomen Metsäteollisuuden Keskusliiton hallituksen puheenjohtajana 1976–1977 ja Teollisuuden Keskusliiton hallituksen puheenjohtajana 1978–1981.


title: Juustokakku

text: Juustokakku on makea leivonnainen. Se paistetaan usein uunissa, mutta on myös versioita, joissa juustokakku hyydytetään jääkaapissa. Juustokakun tyypillisiä aineksia ovat kananmuna, voi, liivate, tuorejuusto (esim. ricotta), rahka, sokeri, kerma, smetana, hedelmät, marjat ja suklaa. Kakun pohja tehdään yleensä murskatuista kekseistä, jotka sekoitetaan sulatettuun voihin. Seos muotoillaan irtopohjavuokaan.


title: Ray Loriga

text:
Ray Loriga (s. 5. maaliskuuta 1967, Madrid), oikealta nimeltään Jorge Loriga Torrenova, on
espanjalainen kirjailija ja elokuvaohjaaja.


title: Ray Loriga

text: Loriga aloitti ohjaajan uransa omaan romaaniinsa "Caídos del cielo" perustuvalla elokuvalla "La pistola del hermano" 1997. Hän oli myös mukana käsikirjoittamassa Pedro Almodóvarin elokuvaa "Lihan värinä" (1997).


title: Ray Loriga

text: "Kameleontissa" (1993) nuori mies lukitsee itsensä huoneeseen elääkseen musiikin maailmassa. Hän yrittää löytää jotain, mikä tekisi elämästä elämisen arvoista: piristeitä, rokkia ja unelmia. "Kirkkaalta taivaalta" -romaanin (1995) kertojana on poika, jonka ihailema isoveli löytää pistoolin, ampuu tavaratalon vartijan ja lähtee pakomatkalle.


title: Ray Loriga

text: "Tokio ei välitä meistä enää" -romaania (1999) on luonnehdittu kyberpunkin ja nouveau roman -suunnan sekoitukseksi. Se on lähitulevaisuuteen sijoittuva tarina laillistetun huumeyhtiön edustajasta, jonka myymä aine auttaa unohtamaan muistot. Teos sai Tähtivaeltaja-palkinnon vuoden parhaasta scifi-kirjasta. "Mies joka keksi Manhattanin" (2004) koostuu erilaisista elämäntarinoista, jotka limittyvät paikassa ja ajassa.


title: DJ Qbert

text: DJ Qbert (QBert, Q-Bert), oikealta nimeltään Richard Quitevis (s. 7. lokakuuta 1969), on filippiiniläistä syntyperää oleva yhdysvaltalainen hip hop -DJ ja muusikko. Hän on merkittävä "turntablisti" ja skrätsääjä.


title: DJ Qbert

text: Qbert on kuulunut Invisibl Skratch Piklz -ryhmään, joka oli yksi ensimmäisiä "turntablismiin" keskittyneitä yhtyeitä. Hän on voittanut Disco Mix Clubin (DMC) arvostetussa DJ-kilpailussa yhdysvaltain mestaruuden vuonna 1991 sekä maailmanmestaruuden vuosina 1992–1994. Vuonna 1995 hän toimi samojen kilpailujen tuomarina. DMC:n DJ Hall of Fameen hänet ja toinen entinen ISP:n jäsen, Mix Master Mike, valittiin vuonna 1998. Hän on myös esiintynyt monissa lehdissä ja muutamassa TV-dokumentissa.


title: DJ Qbert

text: Qbertin ensimmäinen sooloalbumi, "Wave Twisters", ilmestyi vuonna 1998.


title: Irina Hakamada

text: Irina Mutsuovna Hakamada (, s. 13. huhtikuuta 1955) on venäläinen poliitikko.


title: Irina Hakamada

text: Hakamadan (袴田) isä oli japanilainen kommunisti, joka pakeni Neuvostoliittoon 1938. Hänen setänsä Satomi Hakamada oli aikoinaan Japanin kommunistisen puolueen keskuskomitean puhemies.


title: Irina Hakamada

text: Irina Hakamada opiskeli kansainvälistä taloutta Moskovan Patrice Lumumban kansojen ystävyyden yliopistolla ja valmistui 1981. Hän työskenteli RSFSR:n Gosplanille ja ZILin teknillisessä korkeakoulussa (VTUZ) opettajana. Vuonna 1989 oli perustamassa Konstantin Borovoyn kanssa tavara- ja raaka-ainepörssiä, liikepankkia ja talousuutistoimistoa sekä oli investointiyhtiö RINAKO:n tieteellinen pääasiantuntija 1991–1993.


title: Irina Hakamada

text: Hakamada valittiin duumaan 1993, 1995 ja vuosiksi 2000–2003. Vuodesta 2000 hän oli myös varapuhemies. Hän oli yksi toukokuussa 2001 muodostetun Oikeistovoimien liiton puheenjohtajista Jegor Gaidarin, Boris Nemtsovin ja Anatoli Tšubaisin ohella. Hän oli ehdolla vuoden 2004 presidentinvaaleissa, jossa hän heti aluksi ilmoitti olevansa Vladimir Putinia vastaan ja syytti häntä Nord-Ostin tapahtumien salailusta. Hän tuli neljänneksi ja sai 3,9 % äänistä.


title: Irina Hakamada

text: Hakamada jätti Oikeistovoimien liiton pian vaalien jälkeen ja oli jonkin aikaa Venäjän vapaan demokraattisen puolueen johdossa ja perusti oman "Meidän valintamme" (Наш выбор) -puolueen, jota johti 2005–2006, jonka jälkeen liittyi Mihail Kasjanovin "Kansandemokraattiseen liittoon."


title: Aksarayn maakunta

text: Aksarayn maakunta () on maakunta keskisessä Turkissa. Maakunnan läntisellä puolella sijaitsee Tuzinjärvi. Maakunnan pääkaupunki on Aksaray. Maakunta on jaettu 7 piirikuntaan mukaan lukien Aksaray.


title: Aksarayn maakunta

text: Vuoden 2015 lopussa maakunnan arvioitu väkiluku oli 386 500.


title: Frankfurtin lentoaseman rautatieasema

text: Frankfurtin lentoaseman rautatieasema on rautatieasema Saksan Frankfurtissa. Asema yhdistää kaupungin lentoaseman itse kaupunkiin sekä maan rataverkkoon. Asema on jaettu kahteen osaan: S-Bahnin ja tavallisen rautatieliikenteen sekä ICE-liikenteen asemiin.


title: Frankfurtin lentoaseman rautatieasema

text: ICE-asema () avattiin vuonna 1999. Sen pituus on 660 metriä ja korkeus 45 metriä. Aseman odotustilan ja lipunmyynnin yläpuolella on lasikupoli, jonka kohdalta lähtee ylikulkusilta A3-moottoritien yli lentoterminaaliin. Neljän tähden hotelli, jossa on konferenssikeskus, aiotaan rakentaa aseman päälle.


title: Frankfurtin lentoaseman rautatieasema

text: Saksan suurin lentoyhtiö Lufthansa antaa asiakkaidensa tehdä lähtöselvitys jo Kölnin tai Frankfurtin päärautatieasemalla. Matkustajien matkatavarat kuljetetaan sen jälkeen ICE-junalla lentoasemalle, jossa ne lastataan suoraan halutulle lennolle. Tämä palvelu tunnetaan nimellä "AiRail Service". Vuorot, joilla palvelu on käytössä, on merkitty tunnuksella LH. Toinen Lufthansan palvelu on lähtöselvitystiskit moottoritien ylittävällä sillalla.


title: Frankfurtin lentoaseman rautatieasema

text: Toisella puolella moottoritietä lähempänä lentoterminaalia on S-Bahnin ja Regionalbahnin asema (). Tämä rautatieasema avattiin 14. maaliskuuta 1972 ja se oli ensimmäinen lentokenttäasema Länsi-Saksassa. Tällä alkuperäisellä asemalla on kolme raidetta. Aseman alkuperäinen nimi oli "Frankfurt (Main) Flughafen". Kauko- ja lähiliikenteen junat käyttivät samoja raiteita, joka usein aiheutti ruuhkia. Uuden aseman avautuminen 1999 helpotti asiaa huomattavasti.


title: Tuzinjärvi

text: Tuzinjärvi eli Tuzjärvi () on Turkin toiseksi suurin järvi. Se sijaitsee Aksarayn maakunnan ja Konyan maakunnan rajalla. Tuzinjärven pinta-ala on 1 500 neliökilometriä. Järvi on 905 metrin korkeudella merenpinnasta ja tavallisesti sen pituus on noin 80 ja leveys 50 kilometriä. Järvi on erityisen matala, sillä suurimman osan vuodesta sen keskisyvyys on 1–2 metriä. Järvi on todella suolainen, ja alueella toimii kolme kaivosta, jotka tuottavat 70 prosenttia Turkin vuotuisesta suolan tuotannosta.


title: Gosplan

text: Gosplan () eli Neuvostoliiton valtiollinen suunnittelukomitea () oli vastuussa taloussuunnittelusta.


title: Gosplan

text: Organisaatio perustettiin 1921 Kansankomissaarien neuvoston asetuksella. Sillä oli aluksi neuvoa-antava rooli. Suunnitelmatalouden ja viisivuotissuunnitelmien käyttöönoton myötä Gosplanista tuli keskeinen elin, joka otti käskynsä ministereiltä (kansankomissaareilta) ja toimi ministeriöiden kautta. Ensimmäisen viisivuotissuunnitelman ajan (1928–1932) sitä johti Valerian Kuibyšev. Nikolai Voznesenski johti Gosplania 1938–1941 ja 1942–1948.


title: Combat Mission: Beyond Overlord

text: Combat Mission: Beyond Overlord on Battlefrontin kehittämä ja CDV:n julkaisema vuoropohjainen strategiapeli, joka on ensimmäinen osa "Combat Mission" -pelisarjaa. Peli julkaistiin Microsoft Windowsille ja Mac OS:lle vuonna 2000.


title: Combat Mission: Beyond Overlord

text: Peli sijoittuu toisen maailmansodan lopputaisteluihin länsirintamalla vuosina 1944–1945 aina Normandian maihinnoususta sodan loppuun Saksassa. Pelin maina ovat Saksa, Yhdysvallat, Iso-Britannia, Kanada, Ranska ja Puola. Pelissä komennetaan sotilaita niin sanotulla "we-go"-periaatteella, jossa kumpikin antaa ensin joukoilleen käskyt, minkä jälkeen joukot sitten toimivat käskyjen mukaisesti. Käskyjen toteutusta seurataan minuutin pituisessa, vapaasti kelattavassa videossa, minkä jälkeen komentajat antavat uudet käskyt. Peli on täysin kolmiulotteinen, joten kuvakulman ja zoomin voi säätää vapaasti. Vaikka pelin grafiikat ovat melko vaatimattomat, taistelutapahtumia kuvaavissa videoissa on tunnelmaa vapaan kuvakulman ja useiden ääniefektien, kuten omaa kieltään puhuvien sotilaiden sekä aseiden äänien ansiosta


title: Combat Mission: Beyond Overlord

text: Pelissä on useita kymmeniä yksittäisiä taisteluita sekä muutama operaatio. Yksittäisissä taisteluissa on ennalta määrätty vuoromäärä ja jompikumpi tai molemmat osapuolet hyökkäävät. Hyökkääjän on tarkoitus edetä vihollisen hallitsemille alueille (merkitty lipuilla), ja jos molemmat hyökkäävät, molemmat yrittävät ottaa haltuun mahdollisimman monta aluetta. Kun taistelu on ohi, ratkaistaan voittaja, riippuen omista ja vihollisen tappioista, vallatuista alueista ja kentältä poistuneista yksiköistä, jos tavoitteena on paeta mahdollisimman monella yksiköllä. Operaatiossa käydään useita taisteluita ja niiden välillä saattaa tulla yö ja osapuolilla on aikaa varustautua tulevaan taisteluun, jolloin ammuksia saadaan lisää ja osa haavoittuneista palaa mukaan taisteluun.


title: Combat Mission: Beyond Overlord

text: Yksiköitä on useita erilaisia. Yksinkertaisin on 7–13 sotilaan kivääriryhmä, jota johtaa kersantti. Kivääriryhmän aseistuksena ovat kiväärit, kevyet konekiväärit, konepistoolit ja rynnäkkökiväärit. Kivääriryhmillä on mukanaan myös kranaatteja ja usein kevyitä räjähteitä. Jalkaväkeä edustavat myös erilaiset tukijoukot, kuten 2–6 sotilaan konekivääriryhmät, kahden miehen sinko-, liekinheitin-, ja kranaatinheitinryhmät ja yksinään toimivat tarkka-ampujat. Jalkaväkeä komentavat upseerit, joiden ryhmässä on 4–8 sotilasta ja jonka aseistuksena on kivääriryhmien aseistuksen ohella pistoolit. Muista yksikkötyypeistä lisää alempana.


title: Combat Mission: Beyond Overlord

text: Kaikilla Combat Missionin sotilailla on tunteet. Ne voivat pelästyä uhkaavia ääniä, kieltäytyä liikkumasta mihinkään ja lopulta ajautua paniikkiin, jolloin heitä ei voi käskyttää. Pahimmassa tapauksessa sotilaat voivat murtua totaalisesti ja juosta kaikin voimin turvaan ajatellen ainoastaan omaa selviytymistään. Sotilaat lisäksi väsyvät jatkuvan juoksemisen takia. Mitä enemmän kokemusta taistelusta sotilailla on, sitä paremmin he taistelevat ja pysyvät psyykkisesti tasapainossa. Yksiköiden tilaa kuvastavat kypärät yksikön palkissa. Kypärät merkitsevät taisteluun kykeneviä sotilaita, punaiset ristit kuolleita tai haavoittuneita. Yksittäisissä taisteluissa haavoittuneetkin ovat pois pelistä lopullisesti, mutta operaatioiden taisteluiden välillä haavoittuneet saattavat toipua ja kyetä taistelemaan seuraavassa taistelussa. Sotilaat voivat myös antautua toivottomassa tilanteessa, joskin vangeista ei ole merkittävää hyötyä viholliselle eivätkä vapautetut vangit kanna aseita.


title: Combat Mission: Beyond Overlord

text: Toisin kuin jatko-osissa "" ja "", ajoneuvojen miehistöillä ei ole ”tunteita” heidän ollessaan ajoneuvojen sisällä. Tosin heidän jättäessään ajoneuvonsa, he käyttäytyvät kuten jalkamiehet, ja ovat yleensä paniikissa jouduttuaan pakenemaan tuhoutuneesta ajoneuvostaan. Miehistöjen aseistuksena ovat ainoastaan pistoolit, mutta upseerien alaisuudessa heistäkin voi irrota hyötyä taistelussa.


title: Grace Church

text: Grace Chuch on kirkkorakennus Yhdysvaltain suurimmassa kaupungissa New York Cityssä. Se kuuluu New Yorkin episkopaaliselle hiippakunnalle ja sijaitsee Broadwayllä. Kirkkorakennus edustaa uusgoottilaista arkkitehtuuria ja sen suunnittelusta on vastannut yhdysvaltalainen arkkitehti James Renwick nuorempi. Grace Churchin peruskivi muurattiin vuonna 1843 ja kirkko vihittiin käyttöön vuonna 1846.


title: Grace Church

text: Grace Church lisättiin Yhdysvaltain historiallisten paikkojen rekisteriin historiallisena maamerkkinä vuonna 1977.


title: Saint Thomas Church

text: Saint Thomas Church on kirkkorakennus Yhdysvaltain väkirikkaimmassa kaupungissa New York Cityssä. Se kuuluu New Yorkin episkopaaliselle hiippakunnalle ja sijaitsee 53rd Streetin sekä Viidennen Avenuen kulmauksessa, Manhattanin alueella.


title: Saint Thomas Church

text: Kirkkorakennus edustaa goottilaista arkkitehtuuria ja sen suunnittelusta ovat vastanneet arkkitehdit Ralph Adams Cram ja Bertram Grosvenor Goodhue. Se on rakennettu vuosina 1911–1913.


title: Kopula

text: Kopula (, 'side', 'yhdysside') on kielitieteessä käytetty käsite, jolla tarkoitetaan lauserakenteessa subjektin ja predikatiivin yhdistävää sanaa (yleensä verbi "olla").


title: Kopula

text: Kopula on luonteeltaan huomaamaton ja se voidaan useissa kielissä jättää pois merkityksen muuttumatta. Suomessa se jää helposti pois retorisen toiston yhteydessä (""Elämmekö tietämättämme aikaa, jossa sota on rauhaa, vapaus orjuutta ja tietämättömyys voimaa?""), uutisten otsikoinnissa (""Bagdad raunioina"") ja monissa muissa vakiintuneissa ilmaisuissa (""edessä loistava tulevaisuus"").


title: Kopula

text: Joissakin kielissä kopulaa ei käytetä joko ollenkaan (malaijin kieli, thai), tai vain tietyissä aikamuodoissa (venäjä). Englannissa kopulana käytetään tavallisesti verbiä "be", mutta myös muita sidossanoja on käytössä, kuten "become", "seem" ja "feel".


title: Kopula

text: Suomeen kopulan käyttö on tullut indoeurooppalaisten kielten vaikutuksesta. Sen käytön voi usein korvata muokkaamalla predikatiivista verbin, esimerkiksi "Minulla on jano" > "Minua janottaa".


title: T. H. White

text: Terence Hanbury White (29. toukokuuta 1906 Bombay – 17. tammikuuta 1964 Pireus) oli englantilainen kirjailija. Hänen kuuluisin teoksensa on kuningas Arthurin tarinan kertova "The Once and Future King" -kirjasarja, jonka ensimmäinen osa julkaistiin vuonna 1938 ja viimeinen postuumisti vuonna 1977.


title: T. H. White

text: Terence Hanbury White syntyi Bombayssa (nyk. Mumbai), Intiassa, vuonna 1906. Hän valmistui Queens' Collegesta Cambridgesta pääaineenaan englannin kieli, ja ryhtyi ensin opettajaksi ja myöhemmin päätoimiseksi kirjailijaksi. Toisen maailmansodan aikana White asui omantunnonsyistä Irlannissa, jossa hän kirjoitti suurimman osan "The Once and Future King" -kirjasarjaa. Hän oli innokas luontoihminen, ja piti muun muassa metsästyksestä, kalastuksesta ja haukkametsästyksestä. White kuoli laivassa Pireuksen satamassa Ateenassa, Kreikassa, vuonna 1964, kun hän oli palaamassa Yhdysvalloista luennoimasta.


title: T. H. White

text: "The Once and Future King" on fantasiakirjasarja, joka kertoo version kuningas Arthurin ja pyöreän pöydän ritarien tarinasta. Se perustuu Thomas Maloryn 1400-luvulla kirjoittamaan teokseen "Le Morte d'Arthur".


title: Suomalaisen Yhteiskunnan Tuki

text: Suomalaisen Yhteiskunnan Tuki (SYT) on suomalainen elinkeinoelämän perustama ja rahoittama säätiö, joka tuki salaista kommunismin vastaista työtä kylmän sodan aikana.


title: Suomalaisen Yhteiskunnan Tuki

text: SYT:n perustivat antikommunistiset asevelihenkiset porvarispiirit 8. toukokuuta 1952. Sitä perustamassa olivat vuorineuvos Ralph Erik Serlachius, varatuomari Tapani Virkkunen, varatuomari Ukko Kivi-Koskinen ja Suomen pankin osastopäällikkö Keijo Alho. Vuonna 1950 epäilyt kommunistien salahankkeista, kuten soluttautumis- ja vakoiluaikeista elivät voimakkaina poliittisten päättäjien mielissä ja vaikuttivat heidän toimiinsa. Kylmän sodan syttyminen oli heikentänyt kommunismin kannatusta Länsi-Euroopassa, mutta Suomessa se oli juurtunut syvälle. SKDL:n kannatusta vuoden 1951 eduskuntavaaleissa pidettiin todisteena tästä. SYT:n toiminnanjohtajana oli vuoteen 1974 Osmo Kupiainen.


title: Suomalaisen Yhteiskunnan Tuki

text: SYT:n tärkein toimintamuoto oli suomalaisten kommunistien toimia koskevien raporttien ja kommunistien nimiä sisältäneiden mustien listojen laatiminen työnantajille ja luotetuille yhteiskunnallisille vaikuttajille. Lisäksi se tuki SKDL:ää vastaan suunnattuja äänestysaktiivisuuskampanjoita vaalien yhteydessä. Säätiö teki myös tietojenhankinnassa molemminpuolista yhteistyötä Suojelupoliisin ja armeijan tiedustelun kanssa. SYT:n on sanottu olleen tietojen hankkimisessa tiedottajien avulla jopa tehokkaampi kuin suojelupoliisi itse. Sen toimistokin oli Helsingin Ratakadulla vastapäätä suojelupoliisin päämajaa. Säätiö oli 1970-luvulle saakka myös yksityistä tiedustelua harjoittaneen Puskalan toimiston tärkein rahoittaja ja pääasiallinen linkki sen ja suojelupoliisin välillä. Suojelupoliisi luovutti SYT:lle tietoja kansalaisista ja oli kiinnostunut yhteistyöstä vielä 1980-luvun lopullakin. Säätiön epäiltiin saaneen taloudellista tukea läntisiltä tiedustelupalveluilta, mutta tästä tutkijat eivät ole löytäneet todisteita. Rahoitus tuli lähinnä kotimaisilta talouselämän vaikuttajilta. Säätiön hallitukseen kuulu heidän lisäkseen myös porvaripuolueiden johtajia.


title: Suomalaisen Yhteiskunnan Tuki

text: SYT teetti 1950- ja 1960-luvuilla yhteiskuntatieteellistä tutkimusta kommunismin kannatuksen perustasta ja pyrki soveltamaan tuloksena saatua tietoa käytäntöön tämän kannatuksen alentamiseksi. Yrittäessään hajottaa kommunistien rivejä säätiö tuki taloudellisesti myös Jarno Pennasen 1960-luvulla julkaisemaa Tilanne-lehteä.


title: Suomalaisen Yhteiskunnan Tuki

text: Suurista taloudellisista uhrauksista huolimatta SYT:n kampanjat eivät sanottavasti onnistuneet ainakaan SKDL:n kannatuksen alentamisessa. Toiminta alkoi hiljentyä 1970-luvun lopulla ja päättyi Neuvostoliiton romahtamisen jälkeen. Säätiö on kuitenkin olemassa edelleen.


title: Arenbergin linna

text: Arenbergin linna on linna lähellä belgialaista Leuvenin kaupunkia. Linnan rakennutti 1500-luvulla Antoon van Croy 1100-luvulta peräisin olleen linnan paikalle. Vanhasta linnasta säilyi ainoastaan yksi torni. Nykyisen linnan rakennustyöt saatiin valmiiksi vuonna 1515. Linna, jota ympäröi Arenbergin puisto, on nykyisin Leuvenin katolisen yliopiston omaisuutta ja avoinna yleisölle. Linna toimii insinööritieteiden tiedekunnan istuimena.


title: 'Ajde, kroči

text: ”'Ajde, kroči” (, ) on montenegrolaisen laulajan Stevan Faddyn kappale, joka valittiin Montenegron Euroviisukarsinnasta edustamaan maataan Helsingissä järjestettyyn Eurovision laulukilpailuun. Kappale ei selviytynyt finaaliin saakka.


title: Sunsoft

text: Sunsoft () on videopelejä kehittävä ja julkaiseva japanilainen yritys, joka aloitti yhtenä elektroniikkayritys Sun Denshi Corporationin osastoista. Vuodesta yritys tuli tunnetuksi nimellä Sunsoft.


title: Sunsoft

text: Yritys valmisti lähinnä PC-, NES- ja kolikkopelejä, joista suuri osa oli sen ajan tunnetuista elokuvista tehtyjä lisenssipelejä.


title: Sunsoft

text: Sunsoftin Japanin ulkopuolella julkaisema tuotanto oli huipussaan kolmannen konsolisukupolven aikana, jolloin yritys laati lukuisia nimikkeitä NES:lle. Siirryttyään 16-bittisiin konsoleihin Sunsoft ei kuitenkaan julkaissut ulkomailla yhtä laadukkaita ja menestyksekkäitä pelejä kuin ennen ja joutui lopulta konkurssin partaalla uudistamaan itseään vuonna 1995. Saneeraamisen tuloksena oli muutama PlayStation- ja Game Boy Color -peli.


title: Sunsoft

text: Viimeisinä Pohjois-Amerikassa ilmestyvinä peleinään Sunsoft julkaisi "Eternal Eyesin", "in" ja ""’n. Tämän jälkeen yhtiö vetäytyi Amerikan ja Euroopan markkinoilta taloudellisen kannattamattomuuden takia. Sunsoft on sittemmin toiminut vain Japanissa keskittyen suurimmaksi osaksi roolipeleihin sekä pachinko-rahapeleihin.


title: Luettelo Porvoon valtiopäivien talonpoikaissäädyn valtiopäivämiehistä

text: Porvoon valtiopäivien talonpoikaissäädyn valtiopäivämiehet oli valittu Porvoon valtiopäiville kaikkialta maasta. Vaikka sääty oli lukumääräisesti laajin, oli sillä vain 28 edustajaa. Aatelissäädyllä, jossa olivat edustettuina suvut, oli suurin edustajamäärä, joka kohosi jopa 75:een. Porvarisäädyn edustajamäärä oli 19, papiston kahdeksan.


title: Al-Wakra

text: Al-Wakra on yksi Qatarin seitsemästä kunnasta. Se on samalla myös samanniminen kaupunki. Al-Wakra sijaitsee Persianlahden rannalla. Kunnan asukasluku on 141 222 (2010), pinta-ala 2520 km².


title: Al-Wakra

text: Al-Wakran tärkeimpiä nähtävyyksiä ovat vanha linnoitus, joka on nykyään museo, osa vanhaa kaupunginmuuria sekä kaksi vanhaa moskeijaa.


title: Woolworth Building

text: Woolworth Building on pilvenpiirtäjä Yhdysvaltain suurimmassa kaupungissa New York Cityssä, tunnetun Broadway-kadun varrella. Sen rakennutti F. W. Woolworth F. W. Woolworth Companyn pääkonttoriksi vuosina 1910–1913, ja rakennus on siten yksi vanhimmista pilvenpiirtäjistä kaupungissa. Rakennus edustaa uusgoottilaista arkkitehtuuria, ja sen suunnittelusta vastasi yhdysvaltalainen arkkitehti Cass Gilbert.


title: Woolworth Building

text: Viisikymmentäseitsemän maanpäällistä kerrosta omaava terrakotta-julkisivuinen pilvenpiirtäjä kohoaa 241 metrin korkeuteen. Sen rakentaminen maksoi 13,5 miljoonaa sen aikaista Yhdysvaltain dollaria. Se kantoi maailman korkeimman rakennuksen titteliä valmistumisvuodestaan vuoteen 1930 asti, jolloin sen ohitti 40 Wall Street. Woolworth Building lisättiin Yhdysvaltain historiallisten paikkojen rekisteriin historiallisena maamerkkinä vuonna 1966.


title: Woolworth Building

text: Woolworth-yhtiö isännöi Woolworth Buildingia 85 vuoden ajan. Venator Group -yhtiö, joka ennen vuoden 1997 nimenvaihdosta tunnettiin nimellä F. W. Woolworth Company, myi pilvenpiirtäjän vuonna 1998 Witkoff Groupille 155 miljoonan dollarin hintaan.


title: Woolworth Building

text: Vuoden 2016 elokuvassa Ihmeotukset ja niiden olinpaikat Woolworth Building toimi Yhdysvaltojen taikakongressin päämajana.


title: Luettelo Porvoon valtiopäivien pappissäädyn valtiopäivämiehistä

text: Porvoon maapäivien pappissäädyn valtiopäivämiehet oli valittu vuoden 1809 Porvoon maapäiville kaikkialta maasta. Papistolla oli pienin valtiopäivämiesmäärä, kahdeksan. Porvariston edustajamäärä oli 19, talonpoikaissäädyn 28 ja aateliston jopa 75.Säädyn sihteerinä toimi lehtori M. Alopaeus.


title: Tales from the Elvenpath

text: Tales from the Elvenpath on Nightwishin vuonna 2004 julkaisema kokoelmalevy.


title: Biltmore Estate

text: Biltmore Estate on ranskalaista renessanssia edustava kartano Yhdysvaltain Pohjois-Carolinassa, lähellä Ashevillen kaupunkia. Sen rakennutti George Washington Vanderbilt II vuosina 1888–1895 arkkitehtien Richard Morris Huntin ja Frederick Law Olmstedin piirustusten pohjalta. Se on edelleen Vanderbiltin jälkeläisten omistuksessa ja siellä toimii nykyisin museo. Noin 16 260 neliömetrillään rakennus on Yhdysvaltain suurin yksityisomisteinen talo. Se on myös listattu yhdeksi Yhdysvaltain kansallishistoriallisista maamerkeistä.


title: Biltmore Estate

text: Biltmore Estaten alueella on kuvattu muun muassa elokuvia "Joutsen" (1956), "Tervetuloa, Mr. Chance!" (1979) ja "Riku Rikas" (1994).


title: Chris Latta

text: Christopher Lawrence Collins (alkujaan Christopher Latta, s. 30. elokuuta 1949 Orange, New Jersey – 12. kesäkuuta 1994 Ventura, Kalifornia) oli yhdysvaltalainen näyttelijä, ääninäyttelijä ja koomikko.


title: Chris Latta

text: Hänet tunnetaan parhaiten äänirooleistaan Cobra Commanderina ("Action Force") ja Starscreamina ("The Transformers"). Hän oli "Simpsonien" ensimmäisellä tuotantokaudella muutamassa jaksossa Montgomery Burnsin ja yhdessä jaksossa Moe Szyslakin ääninäyttelijänä, mutta luopui kummastakin roolista kesken tuotantokauden. Lisäksi Latta teki vierailevia rooleja eri televisiosarjoissa kuten "Seinfeld", "NYPD Blue" ja "Pulmuset". Hän oli myös stand up -koomikko ja teki kiertueita 1980-luvun lopulla ja 1990-luvun alussa.


title: Pehr Klockars

text: Pehr Klockars (tai Pietari tai Petter) (16. toukokuuta 1752 Uudenkaarlepyyn pitäjä - 23. tammikuuta tai 27. tammikuuta 1814 Uudenkaarlepyyn pitäjä) oli talonpoikaissäädyn puhemies vuonna 1809 Porvoon valtiopäivillä, joilla päätettiin Suomen autonomisesta suuriruhtinaskunnasta Venäjän keisarikunnan yhteydessä.


title: Pehr Klockars

text: Klockarsin vanhemmat olivat Petter Klockars ja Maria Bergdahl. Klockars oli arvostettu talonpoika ja lautamies, jolle myönnettiin herastuomarin arvo vuonna 1801. Hän osasi sekä ruotsia että suomea ja oli toiminut kihlakuntansa edustajana valtiopäivämiehenä Norrköpingin valtiopäivillä vuonna 1800. Maaherra määräsi Klockarsin jäseneksi Pietariin menevään Suomen lähetystöön vuonna 1808, mutta hän myöhästyi matkasta. Seuraavana vuonna hänet valittiin valtiopäiville ja hänet määrättiin säätynsä puhemieheksi, minkä toimen hänen kerrotaan hoitaneen taitavasti.


title: Pehr Klockars

text: Klockarsin ensimmäinen puoliso vuodesta 1772 oli Susanna Juhanantytär (k. 1774) ja toinen vuodesta 1804 Maria Hannuntytär (k. 1836).


title: Seehofin linna

text: Seehofin linna () on linna Memmelsdorfin kunnassa noin viisi kilometriä itään Bambergista, Saksan Baijerin osavaltiossa. Linna rakennettiin alun perin kesäresidenssiksi Bambergin ruhtinaspiispoille. Sen rakentamistyöt käynnistettiin vuonna 1687 ja ne saatiin päätökseen vuonna 1696. Suunnittelusta vastasi italialaissyntyinen arkkitehti Antonio Petrini. Nykyisin linnaa käyttää suurimmaksi osaksi Baijerin osavaltio.


title: Bamir Topi

text: Bamir Myrteza Topi (s. 24. huhtikuuta 1957 Tirana) on albanialainen demokraattisen puolueen poliitikko, joka toimi maansa presidenttinä 24. heinäkuuta 2007 – 24. heinäkuuta 2012. Hänen valintaansa presidentiksi vaadittiin neljä äänestyskierrosta.


title: Bamir Topi

text: Topi on väitellyt Tiranan yliopistosta filosofian tohtoriksi aineenaan biologia. Hän on toiminut Tiranan eläinlääketieteellisen koulutusinstituutin johtajana.


title: Bamir Topi

text: Ensimmäisen kerran Topi valittiin Albanian parlamenttiin vuonna 1996. Hän toimi maatalousministerinä vuosina 1996–1997 kunnes Sali Berishan demokraattinen puolue luopui hallitusvallasta. Topi valittiin kahdesti uudelleen parlamenttiin ja hän toimi demokraattipuolueen parlamenttiryhmän puheenjohtajana kahden kauden ajan. Hänen luopui tehtävästä noustuaan presidentiksi.


title: Bamir Topi

text: Topi on naimisissa ja hänellä on kaksi tytärtä.


title: Bamir Topi

text: Jalkapalloseura SK Tirana on nimennyt Topin kunniapuheenjohtajakseen.


title: Sheikh Hasina

text: Sheikh Hasina Wazed (s. 28. syyskuuta 1947) on bangladeshilainen poliitikko, pääministeri vuosina 1996–2001 ja jälleen vuodesta 2009 lähtien johtamansa awamiliiton edustajana.


title: Sheikh Hasina

text: Sheikh Hasina on Bangladeshin itsenäisyysjohtajan ja ensimmäisen presidentin Mujibur Rahmanin tytär. Hän keräsi mainetta jo 1970-luvulla opiskelijajohtajana Dhakan yliopistossa. Hänen isänsä ja suuri osa perheestä tapettiin 15. elokuuta 1975 sotilasvallankaappauksessa. Hän ja sisarensa Sheikh Rehana olivat tuolloin matkalla Länsi-Saksassa ja saivat turvapaikan Britanniasta ja Intiasta ennen paluutaan Bangladeshiin 1981. Hänet valittiin awamiliiton johtoon maapaossa ollessaan 1981. Puolue on luonteeltaan sekulaari ja vastustaa islamismia.


title: Sheikh Hasina

text: Hänen palattuaan kotimaahansa presidentti Ziaur Rahman salamurhattiin toukokuussa 1981, ja kenraali Hossain Muhammad Ershad kaappasi vallan. Awamiliitto muodosti 1983 laajan puolueryhmittymän vallankaappaajaa vastaan. Sheikh Hasina vietti suuren osan tästä kaudesta joko vankilassa tai kotiarestissa.


title: Sheikh Hasina

text: Sotilasvallan päätyttyä ensimmäiset vapaat vaalit pidettiin 1991, ja niissä voitti Ziaurin lesken Khaleda Zian johtama Kansallispuolue (BNP). Sheikh Hasina nousi pääministeriksi ensimmäisen kerran vuoden 1996 vaalien jälkeen pienpuolueiden tuella. Hänen ensimmäisellä kaudellaan tehtiin sopimus Intian kanssa Farakkan padon veden jaosta sekä rauhansopimus maan kaakkoisosan heimokapinallisten kanssa. Hänen kautensa viimeisenä vuonna Bangladeshista tuli Transparency Internationalin mukaan maailman korruptoitunein valtio, tosin maa on aina ollut viiden huonoimmin sijoittuneen joukossa.


title: Sheikh Hasina

text: Vuoden 2001 vaaleissa awamiliitto hävisi reilusti kansallispuolueen johtamalle neljän puolueen liitolle, joka sai yli kaksi kolmasosaa paikoista. Oppositiossa awamiliitto pääasiassa boikotoi parlamenttia ja yritti kaataa hallitusta muin keinoin. Sen johtajia murhattiin, ja iskussa Hasinaa vastaan Dhakassa 21. elokuuta 2004 kuoli 21 puolueen kannattajaa.


title: Sheikh Hasina

text: Zian kauden päättyessä armeija perui tammikuuksi 2007 suunnitellut vaalit puolueiden välisten levottomuuksien vuoksi. Armeijan tukema kaksi vuotta hallinnut väliaikaishallitus ilmoitti myös kitkevänsä maan eliitin korruption.


title: Sheikh Hasina

text: Huhtikuussa 2007 Hasinaa vastaan nostettiin syytteet lahjuksien vastaanottamisesta bangladeshilaiselta liikemieheltä voimalahankkeen yhteydessä 1998 ja murhasyytteet neljän kilpailevan puolueen aktivistin kuolemasta lokakuussa 2006. Kuolleet oli surmattu awamiliiton ja toisten puolueiden yhteenotossa. Sheikh Hasina oli tuolloin vierailemassa Yhdysvalloissa, ja häntä yritettiin estää palaamasta maahan. Samaan aikaan myös hänen kilpailijaansa Khaleda Ziaa yritettiin ajaa maanpakoon. Vietettyään 51 päivää ulkomaille Hasina pääsi palaamaan Dhakaan toukokuussa 2007. Myöhemmin suuri osa syytteistä peruttiin.


title: Sheikh Hasina

text: Joulukuun 2008 vaaleissa awamiliiton kokoama puolueryhmittymä sai merkittävän vaalivoiton, kaikkiaan 230 paikkaa 299:stä, ja Sheikh Hasina vannoi virkavalansa toiselle pääministerikaudelle 9. tammikuuta 2009. Vuodesta 2012 hän on ollut syytettynä Kansainvälisessä rikostuomioistuimessa korruption takia.


title: Sheikh Hasina

text: Vuoden 2018 vaaleissa Awamiliitto varmisti itselleen kolmannen hallituskauden. Tulos sytytti väkivaltaisia mellakoita. Oppoisitio syytti tulosta vääristyneeksi, kansainväliset järjesteöt ovat arvostelleet Awamiliiton toimia oppositiopuolueita vastaan.


title: Fritz Busch

text: Fritz Busch (13. maaliskuuta 1890 – 14. syyskuuta 1951) oli saksalainen kapellimestari. Busch syntyi Siegenissä, Nordrhein-Westfalenissa ja kuoli Lontoossa vuonna 1951. Hän johti kautenaan oopperaa mm. Aachenissa, Stuttgartissa ja Dresdenissä. Hän oli menestyksekkään viulistin, Adolf Buschin veli.


title: Merijänikset

text: Merijänikset ("Anaspidea", nyk. "Aplysiomorpha") ovat kotiloihin kuuluvia kuorettomia nilviäisiä, jotka on luokiteltu lahkoksi ja myöhemmin alalahkoksi.


title: Merijänikset

text: Pienimmät merijänikset ovat kaksisenttisiä, suurimmat kasvavat jopa 70 senttimetrin pituisiksi. "Aplysia vaccaria" voi kasvaa jopa lähes metrin mittaiseksi ja painaa 14 kg.


title: Merijänikset

text: Merijäniksillä on suun kummallakin puolella pitkähkö lonkero, joka saa eläimen muistuttamaan ulkonäöltään jänistä. Päälaella on kaksi pienempää tuntosarvea. Näköelimet eivät ole kehittyneet varsinaiseksi silmäksi, mutta eläimellä on joitakin valoherkkiä soluja.


title: Merijänikset

text: Merijänikset erittävät puolustautuessaan punaista tai valkoista mustetta, jonka tarkoitus on hämätä saalistajaa.


title: Merijänikset

text: Kaikki merijänikset ovat kasvinsyöjiä ja syövät joitakin levälajeja. Osa lajeista syö myös syanobakteereja eli sinilevää. Monet merijänislajit vaihtavat ruokavaliotaan elämänsä varrella: ne saattavat syödä nuorina vain joitakin makrolevälajeja ja aikuisina aivan toisia levälajeja.


title: Merijänikset

text: "Dolabella auricularia" -nimisen lajin elimistöstä saadaan syöpälääkettä. Pieniä merijäniksiä pidetään meriakvaarioissa. "Aplysia"-suvun merijäniksiä on saatu myös lisääntymään akvaariossa.


title: Mureș (piirikunta)

text: Mureș () on piirikunta Romanian Transilvaniassa. Piirikunnan pääkaupunki on Târgu Mureș. Piirikunta on saanut nimensä sen läpi virtaavasta samannimisestä joesta. Sen pinta-ala on 6 714 km² ja siellä on noin 547 757 asukasta (vuonna 2014).


title: Mureș (piirikunta)

text: Piirikunnan pinta-ala on yhteensä 6 714 km². Alueen läpi virtaavat Mureș, Târnava Mare ja Târnava Mică.


title: Mureș (piirikunta)

text: Mureșin piirikunta rajautuu idässä Harghitan piirikuntaan, lännessä Alban ja Clujin piirikuntiin, pohjoisessa Bistrița-Năsăudin ja Suceavan piirikuntiin sekä etelässä Sibiun ja Brașovin piirikuntiin.Vuoden 2011 väestönlaskennan mukaan piirikunnassa oli 531 380 asukasta ja sen väestötiheys oli 79 asukasta neliökilometrillä.


title: Mureș (piirikunta)

text: Piirikunnan asukkaista romanialaisia on 52,59 %, unkarilaisia 37,82 % ja romaneja 8,77 %.


title: The High Voltage SID Collection

text: The High Voltage SID Collection, HVSC, on hanke, joka pyrkii keräämään ja säilyttämään pääosin Commodoreista 64 ja 128 tunnetulle SID-äänipiirille tehtyä musiikkia. Nimi HVSC viittaa myös projektin tällä tavoin tuottamaan musiikkikokoelmaan. Kokoelman materiaali koostuu pelimusiikista sekä demo- ja kräkkeriryhmien ja yleensä alan harrastajien tekemästä musiikista. Materiaalia on vuonna 2010 kertynyt jo noin 27 vuoden ajalta, HVSC-sivuston mukaan yli 35 000 SID-kappaleen verran. Nämä kappaleet ovat saatavilla sivustolta erityisinä SID-tiedostoina, ja niitä soitetaan yleensä jollakin SID-emulaattorilla.


title: Grant Nicholas

text: Grant Nicholas (s. 12. marraskuuta 1967 Newport, Monmouthshire, Wales) on brittiläinen rockmuusikko. Hän on tullut tunnetuksi laulajana, kitaristina ja pianistina yhtyeestä Feeder.


title: Grant Nicholas

text: Nicholas kasvoi Chepstow'ssa ja kävi Monmouthin koulun Monmouthissa. Hän esiintyi julkisesti ensimmäistä kertaa 11-vuotiaana. Kouluvuosinaan Nicholas soitti trumpettia ja vaikutti ensimmäisessä yhtyeessään, Black Sabbathin laulun mukaan nimetyssä Sweet Leafissa. Black Sabbath oli hänen suosikkiyhtyeitään sekä ensimmäinen, jonka hän näki esiintyvän livenä. Hän sai vanhemmiltaan myös ensimmäisen kitaransa.